# หน้าปก [Cover]

****

# หน้าชื่อเรื่อง [Title Page]

**ธรรมจารึก**แห่ง  
**ธรรมวิหาร**

[Tablet of the Temple]

**(สุเรเย่ เฮกัล)**

[Súriy-i-Haykal]

โดย

**พระบาฮาอุลลาห์**

[Bahá’u’lláh]

แปลอย่างไม่เป็นทางการโดยน.พ.ธวัชชัย วิสุทธิมรรค (กรกฎาคม 2564)

[Provisional Translation by Dr. Tawatchai Wisoodthimark (July 2021)]

[ดาวน์โหลดเวอร์ชันภาษาอังกฤษที่ตรงกับคำแปลภาษาไทยนี้  
[Download English version which matches this Thai translation]](https://thai-bahais.org/wp-content/uploads/2021/07/bahaullah-tablet-of-the-temple-suriy-i-haykal-english.pdf)

[ดาวน์โหลดเวอร์ชั่นภาษาอังกฤษจากศูนย์กลางบาไฮแห่งโลก  
[Download English language version from Bahá'í World Centre]](http://www.bahai.org/r/991628547)

[เว็บไซต์อย่างเป็นทางการ  
ของชุมชนบาไฮประเทศไทย](https://www.bahai.or.th/)

[[Thai Bahá'í Official Website]](https://www.bahai.or.th/)

[International Bahá'í Website  
in English and other languages](http://www.bahai.org/)

**ศาสนาบาไฮ**

[Bahá'í Faith]

# สารบัญ [Table of Contents]

[หน้าปก [Cover] 1](#_Toc76622075)

[หน้าชื่อเรื่อง [Title Page] 2](#_Toc76622076)

[สารบัญ [Table of Contents] 3](#_Toc76622077)

[ธรรมจารึกแห่งธรรมวิหาร (สุเรเย่ เฮกัล) [Tablet of the Temple (Súriy-i-Haykal)] 4](#_Toc76622078)

# ธรรมจารึกแห่งธรรมวิหาร (สุเรเย่ เฮกัล) [Tablet of the Temple (Súriy-i-Haykal)]

*นี้คือซูรีห์แห่งธรรมวิหารซึ่งพระผู้เป็นเจ้าประกาศิตให้เป็นกระจกสะท้อนพระนามทั้งหลายของพระองค์ระหว่างสวรรค์และโลก และเป็นเครื่องหมายแห่งการระลึกถึงพระองค์ท่ามกลางชนชาติทั้งหลายของโลก*

พระองค์คือพระผู้น่าพิศวงที่สุด พระผู้ทรงความรุ่งโรจน์

1

ขอความสดุดีจงมีแด่พระองค์ผู้ทรงเปิดเผยท่อนวจนะทั้งหลายต่อบรรดาผู้ที่เข้าใจ ขอความสดุดีจงมีแด่พระองค์ผู้ทรงเปิดเผยท่อนวจนะทั้งหลายต่อบรรดาผู้ที่รับรู้ ขอความสดุดีจงมีแด่พระองค์ผู้ทรงนำทางใครก็ตามที่พระองค์ปรารถนาไปสู่หนทางของพระองค์, จงกล่าวว่า : แท้จริงแล้วเราคือหนทางของพระผู้เป็นเจ้าสำหรับทุกคนที่อยู่ในสวรรค์และทุกคนที่อยู่บนโลก ขอความสดุดีจงมีแด่บรรดาผู้ที่รีบไปยังที่นั่น

2

ขอความสดุดีจงมีแด่พระองค์ผู้ทรงส่งท่อนวจนะทั้งหลายลงมายังบรรดาผู้ที่เข้าใจ, ขอความสดุดีจงมีแด่พระองค์ผู้ทรงตรัสออกมาจากอาณาจักรแห่งการเปิดเผยพระธรรม และทรงยังคงไม่เป็นที่รู้สำหรับทุกคนนอกจากคนรับใช้ที่มีเกียรติทั้งหลายของพระองค์, ขอความสดุดีจงมีแด่พระองค์ผู้ทรงให้พลังชีวิตใครก็ตามที่พระองค์ประสงค์โดยอิทธิฤทธิ์วจนะของพระองค์ “จงเป็น” และก็เป็นเช่นนั้น! ขอความสดุดีจงมีแด่พระองค์ผู้ทรงทำให้ใครก็ตามที่พระองค์ประสงค์ขึ้นไปสู่นภาแห่งกรุณาธิคุณ และส่งสิ่งใดก็ตามที่พระองค์ปรารถนาจากนภานั้นลงมาตามระดับขั้นที่กำหนดไว้

3

พระพรจงมีแด่พระองค์ผู้ทรงทำตามที่พระองค์ประสงค์โดยวจนะแห่งบัญชาของพระองค์ แท้จริงแล้วพระองค์คือพระผู้เป็นหนึ่งที่แท้จริง พระผู้ทรงรู้ทั้งหมด, พระพรจงมีแด่พระองค์ผู้ทรงบันดาลใจใครก็ตามที่พระองค์ประสงค์ด้วยสิ่งใดก็ตามที่พระองค์ปรารถนา โดยบัญชาที่ต้านทานไม่ได้และไม่อาจหยั่งรู้ของพระองค์, พระพรจงมีแด่พระองค์ผู้ทรงเกื้อหนุนใครก็ตามที่พระองค์ปรารถนาด้วยกองทัพที่มองไม่เห็น, ความจริงแล้วอำนาจของพระองค์พอสำหรับจุดประสงค์ของพระองค์ และแท้จริงแล้วพระองค์คือพระผู้ทรงความรุ่งโรจน์ พระผู้ทรงดำรงอยู่ด้วยตนเอง, พระพรจงมีแด่พระองค์ผู้ทรงเชิดชูใครก็ตามที่พระองค์ประสงค์ด้วยอานุภาพแห่งอำนาจอธิปไตยของพระองค์ และเสริมความแข็งแกร่งให้แก่ใครก็ตามที่พระองค์เลือกตามความยินดีของพระองค์ ขอความสุขสวัสดีจงมีแด่ผู้ที่เข้าใจ

4

พระพรจงมีแด่พระองค์ผู้ซึ่งในธรรมจารึกที่พิทักษ์ไว้อย่างดี ทรงกำหนดระดับขั้นที่ตายตัวสำหรับทุกสิ่ง, พระพรจงมีแด่พระองค์ผู้ทรงเปิดเผยสิ่งที่จะให้ความสว่างแก่หัวใจและปัญญาของมนุษย์ต่อ**คนรับใช้**ของพระองค์, พระพรจงมีแด่พระองค์ผู้ทรงส่งความทุกข์ทรมานลงมาให้คนรับใช้ของพระองค์ อย่างที่หลอมหัวใจของพวกที่อาศัยอยู่ภายในธรรมวิหารแห่งนิรันดรกาลและดวงวิญญาณของพวกที่เข้ามาใกล้พระผู้เป็นนายของตน, พระพรจงมีแด่พระองค์ผู้ทรงหลั่งลูกดอกแห่งทุกขเวทนาจากก้อนเมฆแห่งประกาศิตของพระองค์มาบน**คนรับใช้**ของพระองค์ และทรงมองเห็นข้าพเจ้าทนรับลูกดอกเหล่านี้ด้วยความอดทนและความแกร่งกล้า, พระพรจงมีแด่พระองค์ผู้ทรงลิขิตสำหรับ**คนรับใช้**ของพระองค์ด้วยสิ่งที่พระองค์ไม่ได้ลิขิตสำหรับดวงวิญญาณอื่นใด, แท้จริงแล้วพระองค์คือพระผู้เป็นหนึ่ง พระผู้ไม่มีเปรียบปาน พระผู้ดำรงอยู่ด้วยตนเอง

5

พระพรจงมีแด่พระองค์ผู้ทรงทำให้หอกแห่งความทุกข์ทรมานและการทดสอบจากก้อนเมฆแห่งความเป็นอริ หลั่งลงมาบนคนรับใช้ของพระองค์ด้วยนำมือของประชาชนแห่งการปฏิเสธ และกระนั้นทรงเห็นหัวใจของเราเปี่ยมด้วยความกตัญญู, พระพรจงมีแด่พระองค์ผู้ทรงวางภาระของสวรรค์และของโลกไว้บนไหล่ของ**คนรับใช้**ของพระองค์ ซึ่งสำหรับภาระนี้เราให้ทุกการสรรเสริญแก่พระองค์ แม้ว่าไม่มีใครเข้าใจสิ่งนี้นอกจากพวกที่ได้รับการประสาทด้วยปัญญา, ขอความสดุดีจงมีแด่พระองค์ผู้ทรงสละสรีระแห่งความงามของพระองค์ไว้ในกำมือของผู้อิจฉาและคนชั่วช้า ซึ่งเป็นชะตาที่เรายอมตามโดยสมบูรณ์ แม้ว่าไม่มีใครมองเห็นสิ่งนี้นอกจากพวกที่ได้รับการประสาทด้วยความเห็นแจ้ง, ขอความสดุดีจงมีแด่พระองค์ผู้ทรงทิ้งฮุสเซนให้ทำที่อยู่อาศัยของตนท่ามกลางศัตรูทั้งหลายของตน และเผยร่างกายของตนทุกลมหายใจต่อหอกแห่งความเกลียดชังและความโกรธ กระนั้นเราขอบคุณพระองค์สำหรับทั้งหมดที่พระองค์ลิขิตให้บังเกิดกับ**คนรับใช้**ของพระองค์ ผู้ทรงไปหาพระองค์ในความทุกข์ทรมานและเจ็บปวดรวดร้าว

6

ระหว่างที่ถูกกลืนลงไปในความทุกข์ทรมาน เราได้ยินเสียงที่น่าพิศวงที่สุดและไพเราะที่สุดร้องเรียกอยู่เหนือศีรษะของเรา เมื่อเงยหน้าขึ้นดูเราเห็นนางฟ้าซึ่งเป็นรูปจำแลงแห่งการระลึกถึงพระนามของพระผู้เป็นนายของเรา ลอยอยู่กลางอากาศต่อหน้าเรา เธอปีติยินดีในวิญญาณของเธอถึงขนาดว่าสีหน้าของเธอเปล่งประกายด้วยเครื่องประดับแห่งความยินดีของพระผู้เป็นเจ้า และแก้มของเธอเรืองด้วยความสว่างสุกใสของพระผู้ทรงปรานี, ระหว่างโลกและสวรรค์เธอกำลังเปล่งเสียงร้องเรียกที่จับหัวใจและจิตใจของมนุษย์ทั้งหลาย, เธอกำลังสื่อข่าวมายังชีวิตภายในและภายนอกของเรา ซึ่งยังความปีติยินดีให้แก่วิญญาณของเราและวิญญาณของบรรดาคนรับใช้ที่มีเกียรติของพระผู้เป็นเจ้า

7

โดยการชี้นิ้วของเธอมาที่ศีรษะของเรา เธอกล่าวต่อทุกคนที่อยู่ในสวรรค์และทุกคนที่อยู่บนโลกว่า : ‘พระผู้เป็นเจ้าเป็นพยาน! นี้คือพระผู้เป็นที่รักยิ่งของภพทั้งหลาย และกระนั้นพวกเจ้าหาได้เข้าใจ, นี้คือความงามของพระผู้เป็นเจ้าในหมู่พวกเจ้า และอานุภาพของอธิปไตยของพระองค์ภายในตัวเจ้า ขอพวกเจ้าเพียงแต่เข้าใจ, นี้คือความลึกลับของพระผู้เป็นเจ้าและสิ่งล้ำค่าของพระองค์ คือความมุ่งหมายของพระผู้เป็นเจ้าและความรุ่งโรจน์ของพระองค์ สำหรับทุกคนที่อยู่ในอาณาจักรแห่งการเปิดเผยพระธรรมและสรรพโลก หากพวกเจ้าเป็นพวกที่สังเกตเห็น, นี้คือพระผู้ซึ่งที่สถิตของพระองค์เป็นที่ปรารถนาอย่างแรงกล้าของบรรดาผู้มีถิ่นที่อยู่ในอาณาจักรแห่งนิรันดรกาล และบรรดาผู้ที่อาศัยอยู่ในธรรมวิหารแห่งความรุ่งโรจน์ และกระนั้นพวกเจ้าหันเหไปจากความงามของพระองค์

8

ดูกร ประชาชนแห่งคัมภีร์บายัน! หากพวกเจ้าไม่ช่วยพระองค์ รับประกันได้ว่าพระผู้เป็นเจ้าจะช่วยเหลือพระองค์ด้วยพลังของโลกและสวรรค์ และค้ำจุนพระองค์ด้วยกองทัพที่มองไม่เห็นโดยบัญชาของพระองค์ “จงเป็น” และก็เป็นเช่นนั้น! วันนั้นกำลังใกล้เข้ามา คือวันที่พระผู้เป็นเจ้าโดยการกระทำตามพระประสงค์ของพระองค์ จะก่อกำเนิดมนุษย์เผ่าพันธุ์หนึ่งซึ่งมีคุณลักษณะที่ไม่มีใครหยั่งรู้นอกจากพระผู้เป็นเจ้า พระผู้ทรงอานุภาพสูงสุด พระผู้ทรงดำรงอยู่ด้วยตนเอง, พระองค์จะชำระพวกเขาให้บริสุทธิ์ปลอดจากมลทินของความฟุ้งซ่านที่เหลวไหลและกิเลสที่วิปริต จะยกพวกเขาขึ้นมาสู่ยอดสุดแห่งความวิสุทธิ์ และจะทำให้พวกเขาสำแดงเครื่องหมายแห่งอธิปไตยและอำนาจของพระองค์บนโลก, ดังนี้เป็นที่ลิขิตไว้โดยพระผู้เป็นเจ้า พระผู้ทรงความรุ่งโรจน์ พระผู้ทรงรักใคร่

9

ดูกร ประชาชนแห่งคัมภีร์บายัน! พวกเจ้าจะปฏิเสธพระผู้ซึ่งที่สถิตของพระองค์คือจุดหมายของการสร้างเจ้า ขณะที่พวกเจ้าปีติยินดีอย่างเกียจคร้านอยู่บนเก้าอี้นอนของเจ้าหรือ? พวกเจ้าจะหัวเราะเยาะเย้ยและโต้แย้งกับพระผู้ซึ่งผมเส้นเดียวบนศีรษะของพระองค์ เหนือกว่าทุกคนที่อยู่บนสวรรค์และทุกคนที่อยู่บนโลกหรือ? ดูกร ประชาชนแห่งคัมภีร์บายัน! เช่นนั้นจงแสดงสิ่งที่พวกเจ้าครอบครอง เพื่อว่าเราจะได้รู้ว่าด้วยข้อพิสูจน์อะไรที่พวกเจ้าเชื่อในพระผู้สำแดงศาสนาทั้งหลายของพระองค์ และด้วยเหตุผลอะไรที่เวลานี้พวกเจ้าแสดงการเหยียดหยามมากขึ้นทุกที!

10

เราสาบานต่อพระองค์ผู้ทรงออกแบบเราจากแสงแห่งความงามของพระองค์! เราไม่เคยเห็นใครเหนือกว่าเจ้าในความไม่เอาใจใส่ หรือมากกว่าเจ้าในความตาบอด, พวกเจ้าหาทางพิสูจน์ความศรัทธาของเจ้าในศาสนาของพระผู้เป็นเจ้าโดยธรรมจารึกศักดิ์สิทธิ์ทั้งหลายที่พวกเจ้าครอบครอง กระนั้นเมื่อวจนะทั้งหลายของพระผู้เป็นเจ้าถูกเปิดเผย และตะเกียงของพระองค์ถูกจุด พวกเจ้าไม่เชื่อในพระองค์ผู้ซึ่งปากกาของพระองค์ ได้กำหนดชะตาลิขิตของทุกสิ่งในธรรมจารึกเก็บรักษาไว้, พวกเจ้าอ่านออกเสียงวจนะศักดิ์สิทธิ์ และกระนั้นปฏิเสธพระองค์ผู้เป็นบ่อเกิดและผู้เปิดเผยวจนะ, ดังนี้พระผู้เป็นเจ้าทำให้เจ้าตาบอดเป็นการตอบแทนการกระทำของเจ้า ขอให้เจ้าเพียงแต่เข้าใจ, กลางวันและกลางคืนพวกเจ้าคัดลอกวจนะทั้งหลายของพระผู้เป็นเจ้า และกระนั้นพวกเจ้ายังคงถูกม่านปิดกั้นจากพระองค์ผู้ทรงเปิดเผยวจนะเหล่านั้น

11

ในยุคนี้หมู่เทวัญเบื้องบนมองเห็นเจ้าในการกระทำที่ชั่วร้ายของเจ้า และหลีกหนีการสมาคมกับเจ้า และกระนั้นพวกเจ้าหาได้สังเกตเห็น พวกเขาถามกันและกันว่า : “ถ้อยคำอะไรที่คนเบาปัญญาเหล่านี้เอ่ย และในหุบเขาไหนที่พวกเขากินหญ้าเป็นกิจวัตร? พวกเขาปฏิเสธสิ่งที่ดวงวิญญาณของตนให้การยืนยัน และปิดตาของตนต่อสิ่งที่ตนเห็นชัดเจนหรือ? ดูกร ประชาชน! เราสาบานต่อพระผู้เป็นเจ้า พวกที่อาศัยอยู่ในนครแห่งนามทั้งหลายงุนงงต่อการกระทำของเจ้า ขณะที่พวกเจ้าเร่ร่อนอย่างไร้จุดหมายและไม่มีสติในดินแดนที่แห้งผากและปราศจากพืชผล

12

ดูกร ปากกาของพระผู้ทรงความสูงส่งที่สุด! จงเงี่ยหูฟังเสียงร้องเรียกของพระผู้เป็นนายของ**เจ้า** ที่เปล่งมาจากพฤกษาสวรรค์ในตำแหน่งที่ศักดิ์สิทธิ์และเรืองรอง เพื่อว่าสำเนียงเสนาะของพระผู้เป็นนายของเจ้า พระผู้ทรงปรานี จะได้เติมวิญญาณของ**เจ้า**ด้วยความเบิกบานและความศรัทธาแรง และสายลมที่โชยมาจากนามของเรา พระผู้ทรงอภัยเสมอ จะได้ปัดเป่าความพะวงและความทุกข์ใจของ**เจ้า**, ดังนั้นจงก่อวิหารทั้งหลายแห่งความเป็นหนึ่งของพระผู้เป็นเจ้าจากธรรมวิหารนี้ เพื่อว่าในอาณาจักรของสรรพโลกวิหารเหล่านั้นจะบอกข่าวของพระผู้เป็นนายของตน พระผู้ทรงประเสริฐสุด พระผู้ทรงความรุ่งโรจน์ และเป็นพวกที่ได้รับความสว่างจากแสงของพระองค์

13

แท้จริงแล้วเราได้ประกาศิตให้ธรรมวิหารนี้เป็นบ่อเกิดของการดำรงอยู่ทั้งปวงในสรรพโลกใหม่ เพื่อว่าทุกคนจะได้รู้อย่างแน่ใจว่าอานุภาพของเราจะทำสำเร็จสิ่งที่เราตั้งพระประสงค์ไว้โดยวจนะของเรา “จงเป็น” และก็เป็นเช่นนั้น! ภายใต้เงาของทุกอักษรของธรรมวิหารนี้ เราจะก่อกำเนิดประชาชนซึ่งไม่มีใครนับจำนวนได้นอกจากพระผู้เป็นเจ้า พระผู้ทรงช่วยเหลือในภยันตราย พระผู้ดำรงอยู่ด้วยตนเอง, อีกไม่นานจากธรรมวิหารของพระองค์ พระผู้เป็นเจ้าจะให้กำเนิดดวงวิญญาณทั้งหลายที่ไม่ถูกโน้มน้าวโดยการพูดชวนให้คิดของผู้ที่ขัดขืน และทุกเวลาจะดื่มจากถ้วยที่เป็นชีวิตอย่างแท้จริง ความจริงแล้วดวงวิญญาณเหล่านี้คือพวกที่เบิกบานในธรรม

14

ดวงวิญญาณเหล่านี้คือคนรับใช้ที่อาศัยอยู่ภายใต้ร่มไม้ชายคาแห่งความเมตตารักใคร่ของพระผู้เป็นนายของตน และยังคงไม่ย่อท้อต่อบรรดาผู้ที่หาทางกีดขวางหนทางของตน, ความสว่างไสวของแสงของพระผู้ทรงปรานีอาจเป็นที่เห็นได้บนใบหน้าของพวกเขา และการระลึกถึงพระนามที่รุ่งโรจน์และเข้าไม่ถึงของเราอาจเป็นที่ได้ยินจากหัวใจของพวกเขา, หากพวกเขาปล่อยลิ้นของตนให้ยกย่องพระผู้เป็นนายของตน ชาวโลกและชาวสวรรค์จะร่วมวงเพลงสดุดีของพวกเขา กระนั้นผู้ที่ได้ยินมีน้อยเพียงไร! และหากพวกเขาสดุดีพระผู้เป็นนายของตน สรรพสิ่งจะร่วมวงเพลงสรรเสริญแห่งความรุ่งโรจน์ของพวกเขา, ดังนี้พระผู้เป็นเจ้าได้เชิดชูพวกเขาเหนือสรรพโลกที่เหลือของพระองค์ และกระนั้นประชาชนยังคงไม่ตระหนัก

15

ดวงวิญญาณเหล่านี้คือพวกที่เวียนรอบศาสนาของพระผู้เป็นเจ้าดังเช่นเงาหมุนรอบดวงอาทิตย์ ดูกร ประชาชนแห่งคัมภีร์บายัน ดังนั้นจงเปิดตาของเจ้า เพื่อว่าพวกเจ้าจะได้มองเห็นพวกเขา! เพราะการเคลื่อนไหวของพวกเขานี่เองที่ทุกสิ่งถูกทำให้เคลื่อนไหว และเพราะความนิ่งของพวกเขา ทุกสิ่งถูกทำให้นิ่ง ขอให้พวกเจ้าแน่ใจในเรื่องนี้, โดยพวกเขา บรรดาผู้ที่เชื่อในเอกภาพของพระผู้เป็นเจ้า ได้หันไปหาพระองค์ผู้เป็นจุดหมายของการบูชาของสรรพโลก และโดยพวกเขา หัวใจทั้งหลายของผู้ที่ชอบธรรม ได้พบความผ่อนคลายและความสงบของจิตใจ ขอพวกเจ้าเพียงแต่รู้! โดยพวกเขา พิภพได้รับการก่อตั้ง ก้อนเมฆหลั่งความอารีของตน และขนมปังแห่งความวิสุทธิ์ลงมาจากนภาแห่งกรุณาธิคุณ ขอพวกเจ้าเพียงแต่เข้าใจ!

16

ดวงวิญญาณเหล่านี้คือผู้คุ้มครองศาสนาของพระผู้เป็นเจ้าบนพิภพ ผู้ซึ่งจะปกปักรักษาความงามของศาสนาให้พ้นจากการปกคลุมของธุลี ที่ถูกเขย่าขึ้นมาโดยผู้ไม่เชือทุกคนที่ถูกปฏิเสธ, ในหนทางของพระผู้เป็นนายของตน พวกเขาจะไม่กลัวเพื่อชีวิตของตน แต่จะเสียสละทุกอย่างของตนในความกระตือรือร้นที่จะได้เห็นใบหน้าของพระผู้เป็นที่รักยิ่งและการเชิดชูพระองค์ในพระนามนี้ พระผู้ทรงมหิทธานุภาพ พระผู้ทรงอานุภาพสูงสุด พระผู้ทรงความรุ่งโรจน์ พระผู้ทรงความศักดิ์สิทธิ์ที่สุด

17

ดูกร ธรรมวิหารที่มีชีวิต! จงลุกขึ้นด้วยอานุภาพของ**ตัวเจ้า**ในลักษณะที่สรรพสิ่งจะถูกเร้าให้ลุกขึ้นกับเจ้า, ดังนั้นจงช่วยพระผู้เป็นนายของ**เจ้า**โดยอิทธิพลเหนือกว่าและและอำนาจที่เราประทานให้แก่**เจ้า**, จงเอาใจใส่เพื่อว่า**เจ้า**จะไม่หวั่นไหวในวันนั้น วันที่สรรพสิ่งจะเปี่ยมด้วยความหวั่นวิตก แต่ให้**เจ้า**เป็นผู้เปิดเผยนามของเรา พระผู้ดำรงอยู่ด้วยตนเอง, จงช่วยเหลือพระผู้เป็นนายของ**เจ้า**สุดความสามารถ และอย่าใส่ใจชนชาติทั้งหลายของโลก เพราะสิ่งที่ปากของพวกเขาเอ่ยเป็นเหมือนกับเสียงหึ่งของริ้นในหุบเขาที่ไร้ขอบเขต, จงดื่มน้ำแห่งชีวิตในนามของเรา พระผู้ทรงปรานี และยื่นให้คนอยู่ใกล้ในหมู่ผู้ที่อยู่ด้วยกันในอุทยานสวรรค์ ด้วยสิ่งที่จะทำให้พวกเขาปล่อยวางจากชื่อทั้งหมด และเข้ามาภายใต้เงาที่วิสุทธิ์และห้อมล้อมทุกสิ่ง

18

ดูกร ธรรมวิหารที่มีชีวิต! โดย**เจ้า**เราได้รวบรวมสรรพสิ่งไม่ว่าในสวรรค์หรือบนโลก และเรียกพวกเขามาชี้แจงสิ่งที่เราได้ทำปฏิญญากับพวกเขาก่อนการก่อตั้งโลก, และดูซิ นอกจากใบหน้าที่เบิกบานและลิ้นที่คมคายไม่กี่คน เราพบประชาชนเกือบทั้งหมดพิศวงจนพูดไม่ออก ดวงตาของพวกเขาจ้องขึ้นด้วยความกลัว, จากคนพวกแรกเราก่อให้เกิดการสร้างทุกคนที่เคยดำรงอยู่และทุกคนที่จะดำรงอยู่, คนเหล่านี้คือผู้ซึ่งใบหน้าของพวกเขาพระผู้เป็นเจ้าทรงกรุณาหันไปจากใบหน้าของพวกที่ไม่เชื่อ และพระองค์ทรงคุ้มครองอยู่ภายใต้เงาของพฤกษาแห่งชีวิตของพระองค์เอง ผู้ซึ่งพระผู้เป็นเจ้าทรงประทานของขวัญแห่งสันติและความสงบให้แก่หัวใจของพวกเขา และผู้ซึ่งพระองค์ทรงให้ความแข็งแกร่งและช่วยเหลือโดยกองทัพที่มองเห็นและมองไม่เห็น

19

ดูกร ดวงตาของธรรมวิหารนี้! อย่ามองสวรรค์และสิ่งบรรจุอยู่ในสวรรค์ หรือมองโลกและบรรดาผู้ที่อาศัยอยู่บนโลก เพราะเราสร้างเจ้าให้มองดูความงามของเราเอง, จงมองดูความงามนี้ต่อหน้าเจ้าตอนนี้ อย่าละสายตาของเจ้าจากความงามดังกล่าว และอย่าพรากตัวเจ้าเองจากความงามของพระผู้เป็นนายของเจ้า พระผู้ทรงความรุ่งโรจน์ พระผู้เป็นที่รักยิ่ง, อีกไม่นานเราจะสร้างดวงตาที่แหลมคมและมองทะลุผ่านทางเจ้า ซึ่งจะเพ่งพินิจเครื่องหมายอเนกอนันต์ของพระผู้สร้างของตน และหันไปจากทุกสิ่งประชาชนของโลกมองเห็น, โดยเจ้าเราจะประทานพลังการมองเห็นให้แก่ใครก็ตามที่เราปรารถนา และจับกุมพวกที่พรากตนเองจากความอารีที่การุณย์นี้, แท้จริงแล้วคนเหล่านี้ได้ดื่มจากถ้วยแห่งความหลงเชื่อ แม้ว่าพวกเขาไม่รับรู้

20

ดูกร หูของธรรมวิหารนี้! จงชำระตัวเจ้าเองให้ปลอดจากเสียงโวยวายที่เหลวไหล และสดับฟังทำนองเพลงของพระผู้เป็นนายของเจ้า, แท้จริงแล้วพระองค์เปิดเผยต่อเจ้าจากบัลลังก์แห่งความรุ่งโรจน์ว่า ไม่มีพระผู้เป็นเจ้าอื่นใดนอกจากเรา พระผู้ทรงความรุ่งโรจน์ พระผู้ทรงมหิทธานุภาพ พระผู้ทรงช่วยเหลือในภยันตราย พระผู้ดำรงอยู่ด้วยตนเอง, อีกไม่นานเราจะสร้างหูที่บริสุทธิ์และไม่เปรอะเปื้อนผ่านทางเจ้า ซึ่งจะฟังพระวจนะของพระผู้เป็นเจ้าและสิ่งที่ปรากฏขึ้นมาจากอรุโณทัยแห่งวาทะของพระผู้เป็นนายของเจ้า พระผู้ทรงปรานี, รับประกันว่าหูเหล่านี้จะได้ยินสำเนียงเสนาะของการเปิดเผยพระธรรมสวรรค์ที่มาจากอาณาบริเวณที่ศักดิ์สิทธิ์และวิสุทธิ์ที่สุดเหล่านี้

21

ดูกร ชิวหาของธรรมวิหารนี้! แท้จริงแล้วเราได้สร้างเจ้าโดยนามของเรา พระผู้ทรงปรานี ได้สอนเจ้าสิ่งใดก็ตามที่ยังถูกปกปิดไว้ในคัมภีร์บายัน และได้ประทานพลังแห่งวาทะให้แก่เจ้า เพื่อว่าเจ้าจะกล่าวถึงเอกัตภาพที่ประเสริฐของเราท่ามกลางผู้ที่เราสร้าง, เช่นนั้นจงประกาศการระลึกถึงที่น่าพิศวงและทรงอำนาจนี้ และอย่ากลัวการสำแดงของมาร, เจ้าถูกสร้างขึ้นมาเพื่อจุดประสงค๋นี้โดยอิทธิฤทธิ์ของบัญชาที่เหนือธรรมชาติและบีบบังคับทุกสิ่งของเรา, โดยเจ้าเราได้ปล่อยชิวหาแห่งวาทะให้อรรถาธิบายทั้งหมดที่เป็นมา และโดยอานุภาพสูงสุดเราจะปล่อยชิวหาแห่งวาทะอีกครั้งให้พูดเกี่ยวกับสิ่งที่จะมาถึง, อีกไม่นานเราจะสร้างลิ้นที่คมคายทั้งหลายผ่านทางเจ้า ซึ่งจะสรรเสริญและยกย่องเราในหมู่ผู้ชุมนุมแห่งนิรันดรกาล และท่ามกลางชนชาติทั้งหลายของโลก, ดังนี้วจนะทั้งหลายของพระผู้เป็นเจ้าถูกเปิดเผย และดังนี้เป็นที่ประกาศิตไว้โดยพระผู้เป็นนายแห่งนามและคุณลักษณะทั้งปวง, แท้จริงแล้วพระผู้เป็นนายของ**เจ้า**คือพระผู้เป็นหนึ่งที่แท้จริง พระผู้ทรงรู้สิ่งที่มองไม่เห็น, ไม่มีสิ่งใดจะขัดขวางลิ้นเหล่านี้ไม่ให้สรรเสริญพระผู้สร้างของตน, โดยลิ้นเหล่านี้ สรรพสิ่งจะลุกขึ้นสดุดีพระผู้เป็นนายแห่งนามทั้งหลาย และเป็นพยานว่าไม่มีพระผู้เป็นเจ้าอื่นใดนอกจากเรา พระผู้ทรงอานุภาพสูงสุด พระผู้ทรงความรุ่งโรจน์ที่สุด พระผู้เป็นที่รักยิ่ง, บรรดาผู้ที่กล่าวถึงเราจะไม่พูดสิ่งใดๆ นอกจากพวกเขาจะได้รับการดลใจโดยชิวหานี้จากอุทยานสวรรค์ของชิวหาเอง, อย่างไรก็ตามมีไม่กี่คนที่เข้าใจ! ไม่มีลิ้นใดที่ไม่พูดสรรเสริญพระผู้เป็นนายของตนและไม่กล่าวถึงพระนามของพระองค์, อย่างไรก็ตามในหมู่ประชาชนมีพวกที่เข้าใจและเอ่ยคำสรรเสริญ และพวกที่เอ่ยคำสรรเสริญแต่กระนั้นไม่เข้าใจ

22

ดูกร หญิงรับใช้แห่งความหมายซ่อนเร้น! จงก้าวออกมาจากห้องแห่งวาทะโดยการอนุญาตของพระผู้เป็นเจ้า พระผู้เป็นนายแห่งสวรรค์และโลก, เมื่อนั้นจงเปิดเผยตัวเจ้าเองซึ่งทรงเครื่องด้วยเสื้อผ้าของอาณาจักรสวรรค์ และยื่นอมฤตแห่งอธิปไตยสวรรค์ด้วยนิ้วทับทิมของเจ้า เพื่อว่าชาวโลกจะมองเห็นว่าดวงตะวันแห่งนิรันดรกาลส่องแสงอยู่บนขอบฟ้าแห่งอาณาจักรสวรรค์ด้วยเครื่องประดับแห่งความรุ่งโรจน์, เพื่อว่าพวกเขาอาจจะลุกขึ้นต่อหน้าบรรดาผู้อาศัยอยู่บนโลกและสวรรค์เพื่อยกย่องและสรรเสริญ**ชายหนุ่ม**นี้ ผู้ซึ่งสถาปนาตนเองในใจกลางของพิมานบนบัลลังก์แห่งนามของพระองค์ พระผู้ทรงอารีที่สุด ซึ่งจากใบหน้าของพระองค์ ความสว่างไสวของพระผู้ทรงปรานีเปล่งออกมา จากการจ้องมองของพระองค์การแวบมองของพระผู้ทรงความรุ่งโรจน์ปรากฏออกมา และในหนทางของพระองค์สัญลักษณ์และหลักฐานทั้งหลายของพระผู้เป็นเจ้า พระผู้ทรงช่วยเหลือในภยันตราย พระผู้ดำรงอยู่ด้วยตนเอง ถูกเปิดเผย

23

อย่าทุกข์ใจหากไม่พบใครที่ยอมรับอมฤตสีแดงเข้มที่ยื่นมาให้โดยมือหิมะขาวของ**เจ้า** และคว้าอมฤตนั้นในนามของพระผู้เป็นนายของ**เจ้า** พระผู้ทรงประเสริฐสุด พระผู้ทรงความสูงส่งที่สุด พระองค์ผู้ทรงปรากฏอีกครั้งในนามของพระองค์ พระผู้ทรงความรุ่งโรจน์ที่สุด, จงปล่อยชนชาตินี้ไว้กับตัวพวกเขาเอง และไปยังธรรมวิหารแห่งราชศักดาและความรุ่งโรจน์ ซึ่งในนั้น**เจ้า**จะประสบกับชนชาติหนึ่งซึ่งใบหน้าของพวกเขาเปล่งความสว่างไสวดังเช่นความโชติช่วงของดวงอาทิตย์เที่ยงวัน ชนชาติซึ่งสรรเสริญและยกย่องพระผู้เป็นนายของตนในพระนามนี้ ที่ได้ขึ้นมาครองบัลลังก์แห่งอธิปไตยที่ไม่ขึ้นกับใคร ในขีดสุดของอำนาจและอานุภาพ, จากริมฝีปากของพวกเขา**เจ้า**จะไม่ได้ยินสิ่งใด นอกจากลำนำการสรรเสริญเรา พระผู้เป็นนายของ**เจ้า**เป็นพยานให้เราต่อสิ่งนี้, อย่างไรก็ตามการดำรงอยู่ของประชาชนเหล่านี้ยังคงถูกปกปิดจากดวงตาของทุกคนผู้ซึ่งจากความไม่มีสิ้นสุด ถูกสร้างโดยพระวจนะของพระผู้เป็นเจ้า, ดังนี้เราได้ทำให้ความหมายของเราแจ่มแจ้ง และอธิบายวจนะของเรา เพื่อว่ามนุษย์จะได้ใคร่ครวญดูเครื่องหมายและสัญลักษณ์ทั้งหลายของพระผู้เป็นนายของตน

24

เหล่านี้คือผู้ซึ่งความจริงแล้วไม่ถูกสั่งให้หมอบราบต่อหน้าอดัม [[[1]](#footnote-1)] พวกเขาไม่เคยหันไปจากพระพักตร์ของพระผู้เป็นนายของตน และได้รับของขวัญและความปีติแห่งความวิสุทธิ์ทุกชั่วขณะ, ดังนี้ปากกาของพระผู้ทรงปรานีอธิบายความลับของทุกสิ่งไม่ว่าในอดีตหรือในอนาคต ขอให้โลกอาจเข้าใจ! อีกไม่นานพระผู้เป็นเจ้าสำแดงประชาชนเหล่านี้บนพิภพ และโดยพวกเขาจะทรงเชิดชูพระนามของพระองค์ แพร่กระจายเครื่องหมายของพระองค์ ปกป้องวจนะของพระองค์ และประกาศวาทะของพระองค์ แม้ว่ามีพวกที่ปฏิเสธสัจธรรมของพระองค์ โต้แย้งอธิปไตยของพระองค์ และค่อนแคะเครื่องหมายของพระองค์

25

ดูกร ความงามของพระผู้ทรงความรุ่งโรจน์! หาก**เจ้า**พบประชาชนเหล่านี้โดยบังเอิญและได้อยู่ต่อหน้าพวกเขา จงเล่าให้พวกเขาฟังสิ่งที่**ชายหนุ่ม**นี้เล่าให้**เจ้า**ฟังเกี่ยวกับ**เขาเอง**และสิ่งทั้งหลายที่บังเกิดขึ้นกับ**เขา** เพื่อว่าพวกเขาจะได้รู้สิ่งที่ถูกจารึกไว้บนธรรมจารึกที่เก็บรักษาไว้, จงแจ้งให้พวกเขาทราบข่าวเกี่ยวกับ**ชายหนุ่ม**นี้ การทดสอบและความทุกข์มรมานที่**เขา**ประสบ เพื่อว่าพวกเขาจะใส่ใจในอย่างที่ความเดือดร้อนของเรา และเป็นพวกที่ยุ่งอยู่กับการระลึกถึง**เขา**, เมื่อนั้นจงเล่าให้พวกเขาฟังว่าเราเลือกหนึ่งในน้องชายของเรา [[[2]](#footnote-2)] ออกมาโดยเฉพาะอย่างไร เราให้หยดน้ำค้างจากมหาสมุทรแห่งความรู้ที่วัดความลึกไม่ได้แก่เขา สวมใส่เขาด้วยเสื้อผ้าแห่งหนึ่งในพระนามทั้งหลายของเรา และเชิดชูเขาขึ้นไปถึงสถานะที่ทุกคนถูกเร้าให้ยกย่องเขาอย่างไร และเราคุ้มครองเขาอย่างไรให้พ้นภัยของคนมุ่งร้ายอย่างที่คลายความเป็นปรปักษ์ของผู้ที่มีอำนาจมากที่สุดในหมู่พวกเขา

26

เราลุกขึ้นโดยลำพังต่อการจ้องมองของชนชาติทั้งหลายของโลกและสวรรค์ ณ เวลาที่ทุกคนมุ่งมั่นจะสังหารเรา, ขณะที่อาศัยอยู่ท่ามกลางพวกเขา เรากล่าวถึงพระผู้เป็นนาย สรรเสริญพระองค์และยืนอย่างมั่นคงในศาสนาของพระองค์อยู่ตลอด จนกระทั่งสุดท้ายแล้วพระวจนะของพระผู้เป็นเจ้าได้รับการพิสูจน์คุณค่าในหมู่ผู้ที่พระองค์สร้าง เครื่องหมายของพระองค์ถูกกระจายกว้างออกไป อานุภาพของพระองค์ได้รับการเชิดชู และอธิปไตยของพระองค์ถูกเปิดเผยความอำไพเต็มที่, คนรับใช้ที่มีเกียรติทั้งหลายของพระองค์เป็นพยานต่อสิ่งนี้ กระนั้นเมื่อน้องชายของเรามองเห็นชื่อเสียงของศาสนาโด่งดังขึ้น เขาเปี่ยมด้วยความโอหังและความทะนง, เหตุฉะนั้นเขาโผล่ออกมาจากหลังม่านแห่งการปกปิด ลุกขึ้นต่อต้านเรา โต้แย้งวจนะของเรา ปฏิเสธพยานหลักฐานของเรา และไม่ยอมรับเครื่องหมายของเรา, ความหิวของเขาไม่คลายลงนอกจากว่าเขาจะได้เขมือบเนื้อของเราและดื่มเลือดของเรา, คนรับใช้ทั้งหลายของพระผู้เป็นเจ้าที่ติดตามพระองค์ในการถูกเนรเทศ และที่นอกเหนือไปกว่านั้นพวกที่อยู่ใกล้ทางเข้าหาพระองค์ ให้การยืนยันสิ่งนี้

27

เพื่อจุดหมายนี้เขาหารือกับหนึ่งในคนรับใช้ทั้งหลายของเรา [[[3]](#footnote-3)] และหาทางชักจูงคนรับใช้นั้นให้สนับสนุนแผนการของเขาเอง ครั้นแล้วพระผู้เป็นนายส่งกองทัพที่มองเห็นและมองไม่เห็นมาช่วยเหลือเรา คุ้มครองเราด้วยอานุภาพแห่งสัจธรรม และส่งสิ่งที่สกัดจุดประสงค์ของเขาลงมาให้เรา. ดังนี้อุบายของพวกที่ไม่เชื่อในวจนะของพระผู้ทรงปรานีถูกขัดขวาง พวกเขาคือประชาชนที่ถูกปฏิเสธอย่างแท้จริง, เมื่อข่าวกระจายสิ่งที่การเร่งเร้าของอัตตาผลักดันน้องชายของเราให้พยายามทำ และสหายทั้งหลายผู้ร่วมถูกเนรเทศของเรารู้แผนการสามานย์ของเขา เสียงแห่งความโกรธแค้นและความทุกข์ใจของพวกเขาถูกเปล่งขึ้น และดูท่าจะกระจายไปทั่วทั้งเมือง, อย่างไรก็ตามเราห้ามการกล่าวโทษกลับดังกล่าว และสั่งพวกเขาให้อดทน เพื่อว่าพวกเขาจะได้เป็นพวกที่สู้ทนอย่างแน่วแน่

28

พระผู้เป็นเจ้าซึ่งนอกจากพระองค์ไม่มีพระผู้เป็นเจ้าอื่นใดเป็นพยาน! เราทนการทดสอบเหล่านี้ทั้งหมดด้วยความอดกลั้น และสั่งคนรับใช้ทั้งหลายของพระผู้เป็นเจ้าให้แสดงออกซึ่งความอดทนและความแกร่งกล้า, เมื่อออกจากท่ามกลางพวกเขา เราไปตั้งถิ่นที่อาศัยในบ้านอีกหลังหนึ่ง เพื่อว่าเปลวไฟแห่งความอิจฉาจะได้ถูกดับในอกของน้องชายของเรา และเขาจะได้รับการชี้แนะที่ถูกต้อง, เราไม่ได้ต่อต้านเขาหรือเห็นเขาอีกหลังจากนั้น แต่ยังคงอยู่ในบ้านของเรา โดยฝากความหวังของเราไว้ในความอารีของพระผู้เป็นเจ้า พระผู้ทรงช่วยเหลือในภยันตราย พระผู้ทรงดำรงอยู่ด้วยตนเอง, อย่างไรก็ตามเมื่อเขาตระหนักว่าการกระทำของตนถูกเผยออกมา เขาจับปากกาแห่งการให้ร้ายและเขียนถึงคนรับใช้ทั้งหลายของพระผู้เป็นเจ้า หาว่าสิ่งที่เขาเองกระทำมาจากความงามที่ไม่มีที่เสมอและถูกประทุษร้ายของเรา, จุดประสงค์ของเขาไม่ใช่อื่นใดนอกจากให้แรงบันดาลใจการทำอันตรายและซึมซาบความเกลียดชังเข้าไปในหัวใจของพวกที่เชื่อในพระผู้เป็นเจ้า พระผู้ทรงความรุ่งโรจน์ พระผู้ทรงรักใคร่

29

พระผู้ซึ่งในมือของพระองค์คือวิญญาณของเราเป็นพยาน! เราหวั่นวิตกต่อการเล่นไม่ซื่อของเขา ไม่เพียงเท่านั้น ทุกสิ่งที่มองเห็นและมองไม่เห็นงุนงง, เขาหาได้ผ่อนคลายจากสิ่งที่เขาเก็บไว้ในอกจนกระทั่งเขากระทำสิ่งที่ไม่มีปากกาใดกล้าพรรณนา และโดยการกระทำนี้เขาทำให้สถานะของเราเสียเกียรติ ลบหลู่ความวิสุทธิ์ของพระผู้เป็นเจ้า พระผู้ทรงมหิทธานุภาพ พระผู้ทรงความรุ่งโรจน์ พระผู้เป็นที่สรรเสริญ, หากพระผู้เป็นเจ้าเปลี่ยนมหาสมุทรทั้งหมดเป็นน้ำหมึก และเปลี่ยนสรรพสิ่งเป็นปากกา ก็ไม่เพียงพอสำหรับเราที่จะบันทึกการทำความผิดของเขาได้หมด, ดังนี้เราเล่าสิ่งที่บังเกิดกับเรา เพื่อว่าพวกเจ้าจะได้เป็นพวกที่เข้าใจ

30

ดูกร ปากกาแห่งนิรันดรกาล อย่าทุกข์ใจต่อสิ่งทั้งหลายที่บังเกิดกับ**เจ้า** เพราะอีกไม่นานพระผู้เป็นเจ้าจะก่อกำเนิดชนชาติหนึ่งผู้ซึ่งจะระลึกถึงและเห็นความทุกข์ทรมานของ**เจ้า**ด้วยตาของพวกเขาเอง, จงรั้งปากกาของ**เจ้า**จากการกล่าวถึงศัตรูทั้งหลาย และปลุกเร้าปากกานั้นในการสรรเสริญกษัตริย์นิรันดร์, จงสละสรรพสิ่งและดื่มอมฤตที่ปิดผนึกแห่งการระลึกถึงเรา จงระวังเพื่อว่า**เจ้า**จะไม่สาละวนอยู่กับการกล่าวถึงบรรดาผู้ที่ไม่มีสิ่งใดนอกจากกลิ่นที่น่าสะอิดสะเอียนแห่งความเป็นอริ สามารถสูดได้จากพวกเขา พวกที่ตกเป็นทาสของตัณหาอยากเป็นผู้นำถึงขนาดที่ไม่ลังเลที่จะทำลายตนเอง ในความปรารถนาที่จะทำให้ชื่อเสียงของตนแพร่ออกไปและทำให้ชื่อของตนยืนยง, พระผู้เป็นเจ้าได้บันทึกดวงวิญญาณดังกล่าวไว้ในธรรมจารึกที่เก็บรักษาไว้ว่าเป็นเพียงผู้บูชาชื่อ, ดังนั้นจงเล่าสิ่งที่**เจ้า**ตั้งใจไว้สำหรับธรรมวิหารนี้ เพื่อว่าเครื่องหมายและสัญลักษณ์ทั้งหลายของธรรมวิหารดังกล่าวจะถูกสำแดงให้เห็นชัดบนพิภพ และความสว่างไสวของแสงนี้จะได้ส่องสว่างขอบฟ้าของโลกและชำระโลกให้ปลอดจากมลทินของพวกที่ไม่เชื่อในพระผู้เป็นเจ้า, ดังนี้เราลิขิตวจนะทั้งหลายของพระผู้เป็นเจ้า และทำให้เรื่องนี้แจ่มแจ้งสำหรับพวกที่เข้าใจ

31

ดูกร ธรรมวิหารที่มีชีวิต! จงเหยียดมือของ**เจ้า**ไปบนทุกคนที่อยู่ในสวรรค์และบนโลก และคว้าบังเหียนแห่งบัญชาไว้ในเงื้อมมือแห่งพระประสงค์ของ**เจ้า**, แท้จริงแล้วเราวางจักรวรรดิของทุกสิ่งไว้ในมือขวาของ**เจ้า** จงทำตามที่**เจ้า**ประสงค์และอย่ากลัวคนเขลา, จงเอื้อมออกไปหาธรรมจารึกที่รุ่งอรุณขึ้นมาบนขอบฟ้าแห่งปากกาของพระผู้เป็นนายของ**เจ้า** และถือธรรมจารึกนั้นไว้ในลักษณะที่โดย**เจ้า** มือของทุกคนที่อาศัยอยู่บนโลกจะสามารถจับธรรมจารึกนั้นไว้มั่น, ความจริงแล้วนี้คือสิ่งที่เหมาะกับ**เจ้า** หาก**เจ้า**เป็นพวกที่เข้าใจ โดยการยกมือของ**เจ้า**ขึ้นหานภาแห่งกรุณาธิคุณของเรา มือของสรรพสิ่งจะถูกยกขึ้นหาพระผู้เป็นนายของตน พระผู้ทรงอำนาจ พระผู้ทรงอานุภาพ พระผู้ทรงกรุณา, อีกไม่นานโดยการเกื้อหนุนของมือของ**เจ้า** เราจะยกมืออื่นๆ ที่ได้รับการประสาทด้วยอานุภาพ ความแข็งแกร่งและอำนาจ และโดยมือเหล่านี้จะสถาปนาอธิปไตยของเราเหนือทุกคนที่อาศัยอยู่อาณาจักรแห่งการเปิดเผยพระธรรมและสรรพโลก, ดังนี้คนรับใช้ทั้งหลายของพระผู้เป็นเจ้าจะยอมรับสัจธรรมว่าไม่มีพระผู้เป็นเจ้าอื่นใดนอกจากเรา พระผู้ทรงช่วยเหลือในภยันตราย พระผู้ดำรงอยู่ด้วยตนเอง, ยิ่งไปกว่านั้นด้วยมือเหล่านี้เราจะทั้งประทานและไม่ประทาน แม้ว่าไม่มีใครเข้าใจสิ่งนี้นอกจากพวกที่เห็นด้วยตาของจิต

32

จงกล่าวว่า : ดูกร ประชาชน! พวกเจ้าหวังที่จะหนีอานุภาพสูงสุดของพระผู้เป็นนายของเจ้าได้หรือ? ความชอบธรรมของพระผู้เป็นเจ้าเป็นพยาน ไม่มีที่ลี้ภัยที่พวกเจ้าจะพบในยุคนี้ และไม่มีใครที่จะคุ้มครองเจ้านอกจากพวกที่พระผู้เป็นเจ้าประทานความโปรดปรานแห่งความปรานีของพระองค์, แท้จริงแล้วพระองค์คือพระผู้ทรงอภัยเสมอ พระผู้ทรงเห็นใจที่สุด จงกล่าวว่า : ดูกร ประชาชน! จงละทิ้งทั้งหมดที่พวกเจ้าครอบครอง และเข้ามาอยู่ภายใต้เงาของพระผู้เป็นนายของเจ้า พระผู้ทรงปรานี, สิ่งนี้ดีสำหรับเจ้ายิ่งกว่าผลงานทั้งหมดของเจ้าในอดีตและในอนาคต, จงกลัวพระผู้เป็นเจ้าและอย่าพรากตัวเจ้าเองจากสุคนธรสของวันทั้งหลายของพระผู้เป็นเจ้า พระผู้เป็นนายแห่งนามและคุณลักษณะทั้งปวง, จงเอาใจใส่เพื่อพวกเจ้าจะไม่บิดเบือนเนื้อหาของพระวจนะของพระผู้เป็นเจ้า, จงเดินในความกลัวพระผู้เป็นเจ้าและถูกนับเป็นพวกที่ชอบธรรม

33

จงกล่าวว่า : ดูกร ประชาชน! นื้คือมือของพระผู้เป็นเจ้าซึ่งอยู่เหนือมือของเจ้าเองเสมอมา ขอพวกเจ้าเพียงแต่เข้าใจ, ภายในเงื้อมมือนี้เราได้ลิขิตความดีงามทั้งหมดของสวรรค์และโลก อย่างที่จะไม่มีความดีงามใดถูกสำแดงให้เห็นชัด นอกจากจะมาจากความดีงามดังกล่าว, ดังนี้เราทำให้ความดีงามนี้เป็นบ่อเกิดและคลังของความดีงามทั้งปวงเมื่อกาลก่อนและหลังจากนี้ จงกล่าวว่า : แม่น้ำแห่งวาทะและอัจฉริยภาพสวรรค์ซึ่งไหลผ่านทางธรรมจารึกทั้งหลายของพระผู้เป็นเจ้ามาบรรจบกันที่มหาสมุทรที่ยิ่งใหญ่ที่สุดนี้ ขอพวกเจ้าเพียงแต่เข้าใจ และสิ่งใดก็ตามที่อธิบายไว้ในคัมภีร์ทั้งหลายของพระองค์ได้บรรลุถึงจุดสมบูรณ์สุดท้ายในพระวจนะที่ประเสริฐสุดนี้ พระวจนะที่ส่องแสงอยู่บนขอบฟ้าแห่งพระประสงค์ของพระผู้ทรงความรุ่งโรจน์ในการเปิดเผยพระธรรมนี้ ซึ่งเติมเต็มทุกสิ่งที่มองเห็นและมองไม่เห็นด้วยความปีติ

34

อีกไม่นานพระผู้เป็นเจ้าจะดึงมือทั้งหลายแห่งอิทธิพลเหนือกว่าและอำนาจออกมาจากอ้อมอกแห่งอานุภาพ มือซึ่งจะลุกขึ้นนำชัยชนะมาให้**ชายหนุ่ม**นี้ และจะชำระมนุษยชาติให้ปลอดจากมลทินของพวกที่สังคมรังเกียจและพวกไม่มีศาสนา, มือเหล่านี้จะเตรียมตัวสนับสนุนศาสนาของพระผู้เป็นเจ้า และในนามของเราพระผู้ทรงดำรงอยู่ด้วยตนเอง พระผู้ทรงอำนาจ จะกำราบชนชาติและวงศ์ตระกูลทั้งหลายของโลก, พวกเขาจะเข้าไปในเมืองทั้งหลายและทำให้หัวใจทั้งหลายของชาวเมืองรู้สึกกลัว, ดังกล่าวคือหลักฐานของอำนาจของพระผู้เป็นเจ้า อำนาจของพระองค์น่ากลัวและดุเดือดเพียงไร และพระองค์ใช้อำนาจอย่างยุติธรรมเพียงไร! แท้จริงแล้วพระองค์ปกครองและอยู่เหนือทุกคนที่อยู่ในสวรรค์และบนโลก และเปิดเผยสิ่งที่พระองค์ปรารถนาตามระดับขั้นที่กำหนดไว้

35

หากพวกเขาคนใดถูกเรียกให้มาเผชิญหน้ากับกองทัพทั้งหมดของสรรพโลก รับประกันว่าเขาจะมีชัยโดยอำนาจเหนือกว่าของพระประสงค์ของเรา, แท้จริงแล้วนี้คือข้อพิสูจน์ของอานุภาพของเราแม้ว่าบรรดาผู้ที่เราสร้างหาได้เข้าใจ แท้จริงแล้วนี้คือเครื่องหมายแห่งอธิปไตยของเราแม้ว่าข้าแผ่นดินของเราไม่เข้าใจ แท้จริงแล้วนี้คือสัญลักษณ์แห่งบัญชาของเราแม้ว่าคนรับใช้ทั้งหลายของเราหาได้มองเห็น, แท้จริงแล้วนี้คือหลักฐานของอำนาจเหนือกว่าของเราแม้ว่าไม่มีใครในหมู่ประชาชนกตัญญูอย่างจริงใจสำหรับอำนาจนี้ นอกจากบรรดาผู้ที่ดวงตาของพวกเขาพระผู้เป็นเจ้าให้ความสว่างด้วยแสงแห่งความรู้ของพระองค์ หัวใจของพวกเขาพระองค์ทำให้เป็นที่เก็บการเปิดเผยพระธรรมของพระองค์ และบนไหล่ของพวกเขาพระองค์ทรงวางน้ำหนักของศาสนาของพระองค์, คนเหล่านี้จะสูดสุคนธรสของพระผู้ทรงปรานีจากเสื้อผ้าแห่งพระนามของพระองค์ และจะปีติยินดีทุกเวลาต่อเครื่องหมายและวจนะของพระผู้เป็นนายของตน, สำหรับพวกที่ไม่เชื่อในพระผู้เป็นเจ้าและตีเสมอกับพระองค์ พวกเขาจะต้องเจอกับความพิโรธของพระองค์อย่างแท้จริง จะถูกโยนลงไปในไฟ และจะถูกทำให้อาศัยอยู่ด้วยความกลัวและหวั่นวิตกในส่วนลึกของไฟ, ดังนี้เราอรรถาธิบายวจนะของเราและทำให้สัจธรรมเป็นที่ประจักษ์ด้วยข้อพิสูจน์ที่ชัดเจน เพื่อว่าประชาชนจะได้ใคร่ครวญดูเครื่องหมายทั้งหลายของพระผู้เป็นนายของตน

36

ดูกร ธรรมวิหารที่มีชีวิต! ความจริงแล้วเรากำหนดให้เจ้าเป็นเครื่องหมายทั้งหลายของราชศักดาของเราท่ามกลางทุกคนที่ดำรงอยู่และทุกคนที่จะดำรงอยู่ และประกาศิตให้เจ้าเป็นตราสัญลักษณ์ของศาสนาของเราระหว่างสวรรค์และโลกโดยวจนะของเรา “จงเป็น” และก็เป็นเช่นนั้น

37

ดูกร อักษรแรกของธรรมวิหารนี้ซึ่งเป็นสัญลักษณ์ของสาระของพระผู้เป็นเจ้า! [[[4]](#footnote-4)] เราได้ทำให้เจ้าเป็นคลังแห่งพระประสงค์และที่เก็บจุดประสงค์ของเราสำหรับทุกคนที่อยู่ในอาณาจักรแห่งการเปิดเผยพระธรรมและสรรพโลก, นี้เป็นเพียงสัญลักษณ์หนึ่งแห่งกรุณาธิคุณของพระองค์ผู้เป็นพระผู้ทรงช่วยเหลือในภยันตราย พระผู้ทรงดำรงอยู่ด้วยตนเอง

38

ดูกร อักษรที่สองของธรรมวิหารนี้ซึ่งเป็นสัญลักษณ์ของพระนามของเรา พระผู้ทรงมหิทธานุภาพ! เราได้ทำให้เจ้าเป็นการสำแดงอธิปไตยของเราและอรุโณทัยของพระนามทั้งหลายของเรา เราทรงอิทธิฤทธิ์ที่จะบรรลุสิ่งที่ชิวหาของเราพูด

39

ดูกร อักษรที่สามของธรรมวิหารนี้ซึ่งเป็นสัญลักษณ์ของพระนามของเรา พระผู้ทรงโอบอ้อมอารี! เราได้ทำให้เจ้าเป็นอุทัยสถานแห่งความอารีของเราท่ามกลางผู้ที่เราสร้างและต้นกำเนิดความเอื้อเฟื้อของเราท่ามกลางประชาชนของเรา, เราทรงอานุภาพในอำนาจปกครองของเรา ไม่มีสิ่งใดในทั้งหมดที่ถูกสร้างในสวรรค์หรือบนโลก สามารถหนีการรู้ของเราและเราคือพระผู้เป็นหนึ่งที่แท้จริง พระผู้ทรงรู้สิ่งที่มองไม่เห็น

40

จากก้อนเมฆแห่งความเอื้อเฟื้อของ**เจ้า** จงส่งสิ่งที่จะเพิ่มพูนสรรพสิ่งลงมา และอย่ารั้งความโปรดปรานของ**เจ้า**จากสรรพภาวะ, แท้จริงแล้ว**เจ้า**คือพระผู้ทรงอารีในนภาแห่งนิรันดรกาลของ**เจ้า** และพระผู้เป็นนายแห่งกรุณาธิคุณอันไม่รู้สิ้นสำหรับทุกคนที่อาศัยอยู่ในอาณาจักรแห่งนาม, อย่ามองดูประชาชนและสิ่งทั้งหลายที่พวกเขาครอบครอง แต่ควรมองความมหัศจรรย์ของของขวัญและความโปรดปรานของ**เจ้า**, ดังนั้นจงรวบรวมคนรับใช้ทั้งหลายของ**เจ้า**ไว้ภายใต้ร่มเงาที่ทอดคลุมมวลมนุษยชาติ, จงเหยียดมือแห่งความอารีมาบนสรรพโลก และเหยียดนิ้วแห่งพระราชทานมาบนทุกสิ่งที่ดำรงอยู่ แท้จริงแล้วนี้คือสิ่งที่เหมาะกับ**เจ้า**แม้ว่าประชาชนไม่เข้าใจ, ใครก็ตามที่หันหน้ามาหา**เจ้า** เขาทำดังกล่าวโดยกรุณาธิคุณของ**เจ้า** และสำหรับผู้ที่หันหนีไป ความจริงแล้วพระผู้เป็นนายของ**เจ้า**ไม่ขึ้นกับสรรพสิ่ง คนรับใช้ที่อุทิศตนทั้งหลายเป็นพยานต่อสิ่งนี้

41

อีกไม่นานโดยผ่านทาง**เจ้า**พระผู้เป็นเจ้าจะยกมือแห่งความแข็งแกร่งที่ไม่มีแพ้และแขนแห่งอำนาจที่เอาชนะไม่ได้ทั้งหลาย ผู้ซึ่งจะออกมาจากหลังม่าน จะทำให้พระผู้ทรงปรานีมีชัยในหมู่ชนชาติทั้งหลายของโลก และจะเปล่งเสียงร้องที่ทรงพลังอย่างที่จะทำให้หัวใจทั้งหมดสั่นคร้าม, ดังนี้เป็นที่ประกาศิตไว้ในธรรมจารึกที่ลิขิตไว้, ดังกล่าวคืออิทธิพลเหนือกว่าที่ดวงวิญญาณเหล่านี้จะสำแดง จนความอกสั่นขวัญหนีและความหวั่นวิตกจะครอบงำทุกคนที่อาศัยอยู่บนโลก

42

จงระวังเพื่อว่าพวกเจ้าจะไม่หลั่งเลือดของผู้ใด จงชักดาบแห่งลิ้นของเจ้าออกมาจากฝักแห่งวาทะ เพราะด้วยวิธีนั้นพวกเจ้าสามารถพิชิตปราสาทแห่งหัวใจของมนุษย์ เราได้ยกเลิกกฎการทำสงครามศักดิ์สิทธิ์ต่อกันและกัน แท้จริงแล้วความปรานีของพระผู้เป็นเจ้าได้ห้อมล้อมสรรพสิ่ง หากพวกเจ้าเพียงแต่เข้าใจ, จงช่วยพระผู้เป็นนายของเจ้า พระผู้เป็นเจ้าแห่งความปรานี ด้วยดาบแห่งปัญญา, ดาบนี้คมกว่าและถูกเผาอย่างประณีตกว่าดาบแห่งวาทะ หากพวกเจ้าเพียงแต่ใคร่ครวญดูวจนะของพระผู้เป็นนายของเจ้า, ดังนี้กองทัพแห่งการเปิดเผยพระธรรมสวรรค์ถูกส่งลงมาโดยพระผู้เป็นเจ้า พระผู้เป็นเจ้าทรงช่วยเหลือในภยันตราย พระผู้ดำรงอยู่ด้วยตนเอง และดังนี้กองทัพแห่งแรงบันดาลใจสวรรค์ถูกสำแดงให้เห็นชัดจากบ่อเกิดแห่งบัญชา ดังที่บัญชาโดยพระผู้เป็นเจ้า พระผู้เป็นเจ้าทรงความรุ่งโรจน์ พระผู้เป็นเจ้าเป็นที่รักยิ่ง

43

จงกล่าวว่า : ระดับขั้นของสรรพสิ่งถูกกำหนดไว้ในธรรมวิหารที่ถูกปกปิดและเห็นชัดนี้ ซึ่งความรู้เกี่ยวกับสวรรค์และโลก และทุกสิ่งในอดีตและในอนาคตถูกประดิษฐานอยู่ในนั้น, องคุลีแห่งงานหัตถกรรมของพระผู้เป็นเจ้าได้จารึกสิ่งที่ผู้ที่ฉลาดและมีวิชาที่สุดไม่สามารถหยั่งรู้ไว้บนธรรมจารึกนี้ และในธรรมจารึกดังกล่าวได้สร้างธรรมวิหารทั้งหลายที่ไม่อาจหยั่งรู้สำหรับทุกคนนอกจากตัวพระองค์เอง ขอพวกเจ้าเพียงแต่เข้าใจสัจธรรมนี้, พระพรจงมีแด่ผู้ที่อ่านธรรมจารึกนี้ ผู้ที่ตรึกตรองเนื้อหาของธรรมจารึกนี้ และผู้ที่ถูกนับเป็นพวกที่เข้าใจ!

44

จงกล่าวว่า : ไม่มีสิ่งใดให้เห็นในธรรมวิหารของเรานอกจากธรรมวิหารของพระผู้เป็นเจ้า และในความงามของเรานอกจากความงามของพระองค์ และในสภาวะของเรานอกจากสภาวะของพระองค์ และในตัวเรานอกจากตัวพระองค์ และในการเคลื่อนไหวของเรานอกจากการเคลื่อนไหวของพระองค์ และในการยอมตามของเรานอกจากการยอมตามของพระองค์ และในปากกาของเรานอกจากปากกาของพระองค์ พระผู้ทรงอำนาจ พระผู้เป็นที่สรรเสริญ, ไม่มีสิ่งใดในวิญญาณของเรานอกจากสัจธรรม และในตัวเราเองไม่มีสิ่งใดให้เห็นนอกจากพระผู้เป็นเจ้า

45

จงระวังเพื่อว่าพวกเจ้าจะไม่พูดความเป็นสองเกี่ยวกับตัวเรา เพราะอะตอมทั้งหมดของโลกประกาศว่า ไม่มีพระผู้เป็นเจ้าอื่นใดนอกจากพระองค์ พระผู้เป็นหนึ่ง พระผู้เป็นเดี่ยว พระผู้ทรงอำนาจ พระผู้ทรงรักใคร่, ตั้งแต่เริ่มต้นที่ไม่มีจุดเริ่มต้นเราได้ประกาศจากอาณาจักรแห่งนิรันดรกาลว่า เราคือพระผู้เป็นเจ้า ไม่มีพระผู้เป็นเจ้าอื่นใดนอกจากเรา พระผู้เป็นทรงช่วยเหลือในภยันตราย พระผู้ดำรงอยู่ด้วยตนเอง และจนถึงตอนจบที่ไม่มีจุดจบเราได้ประกาศท่ามกลางอาณาจักรแห่งนามว่า เราคือพระผู้เป็นเจ้า ไม่มีพระผู้เป็นเจ้าอื่นใดนอกจากเรา พระผู้ทรงความรุ่งโรจน์ พระผู้เป็นที่รักยิ่ง จงกล่าวว่า : ความเป็นนายคือพระนามของเรา ซึ่งจากพระนามนี้เราสร้างพระผู้สำแดงองค์ทั้งหลายในสรรพภาวะ ขณะที่เราเองยังคงวิสุทธิ์เหนือพวกเขา ขอให้พวกเจ้าตรึกตรองสัจธรรมนี้, และความเป็นเจ้าคือพระนามของเรา ซึ่งจากพระนามนี้เราสร้างผู้อรรถาธิบายทั้งหลายที่มีอานุภาพห้อมล้อมประชาชนของโลก และทำให้พวกเขาเป็นผุ้บูชาพระผู้เป็นเจ้าที่แท้จริง ขอพวกเจ้าเพียงแต่มองเห็น, พวกเจ้าควรพิจารณาพระนามทั้งหลายของเราดังนี้ หากพวกเจ้าได้รับการประสาทด้วยความเห็นแจ้ง

46

ดูกร อักษรที่สี่ของธรรมวิหารนี้ซึ่งเป็นคุณลักษณะของกรุณาธิคุณ! เราได้ทำให้เจ้าเป็นการสำแดงกรุณาธิคุณระหว่างโลกและสวรรค์, จากเจ้าเราได้ให้กำเนิดกรุณาธิคุณทั้งหมดในโลกที่ไม่เที่ยงแท้ และเราจะทำให้กรุณาธิคุณดังกล่าวกลับมาสู่เจ้า และจากเจ้าเราจะสำแดงกรุณาธิคุณนี้อีกโดยวจนะเดียวแห่งบัญชาของเรา, เราทรงอิทธิฤทธิ์ในการทำสำเร็จสิ่งใดก็ตามที่เราปรารถนาโดยวจนะของเรา “จงเป็น” และก็เป็นเช่นนั้น! ทุกกรุณาธิคุณที่ปรากฏในสรรพภาวะก่อกำเนิดมาจากเจ้า และจะกลับไปสู่เจ้า, แท้จริงแล้วนี้คือสิ่งที่ประกาศิตไว้ในธรรมจารึกหนึ่ง ซึ่งเราเก็บรักษาไว้หลังม่านแห่งความรุ่งโรจน์และปกปิดจากดวงตาที่เป็นสังขาร, ขอความสุขสวัสดีจงมีแด่พวกที่ไม่พรากตนเองจากกรุณาธิคุณที่ประทานมาและไม่รู้สิ้นนี้

47

จงกล่าวว่า : ในยุคนี้ลมที่ให้ความอุดมสมบูรณ์แห่งกรุณาธิคุณของพระผู้เป็นเจ้าได้พัดผ่านทุกสิ่ง, ทุกสิ่งที่ถูกสร้างได้รับการประสาทด้วยศักยภาพทั้งหมดที่ตนอุ้มได้ และกระนั้นชนชาติทั้งหลายของโลกได้ปฏิเสธกรุณาธิคุณนี้! ต้นไม้ทุกต้นได้รับการประสาทด้วยผลไม้ที่ดีเยี่ยม ทุกมหาสมุทรอุดมขึ้นด้วยมณีที่เรืองรอง, มนุษย์เองได้รับการประสาทด้วยพรสวรรค์แห่งความเข้าใจและความรู้ ทั้งสรรพโลกถูกทำให้เป็นผู้รับการเปิดเผยพระผู้ทรงปรานี และโลกถูกทำให้เป็นที่เก็บสิ่งทั้งหลายที่ไม่อาจหยั่งรู้สำหรับทุกคนเว้นแต่พระผู้เป็นเจ้า พระผู้เป็นสัจธรรม พระผู้ทรงรู้สิ่งที่มองไม่เห็น, เวลานั้นกำลังใกล้เข้ามา คือเวลาที่ทุกสิ่งที่ถูกสร้างจะทิ้งภาระที่ตนแบก, ขอความสดุดีจงมีแด่พระผู้เป็นเจ้าผู้ทรงประทานกรุณาธิคุณนี้ที่ห้อมล้อมทุกสิ่งไม่ว่ามองเห็นหรือมองไม่เห็น! ดังนี้เราได้สร้างโลกทั้งหมดใหม่ในยุคนี้ กระนั้นประชาชนส่วนใหญ่หาได้มองเห็น, จงกล่าวว่า : กรุณาธิคุณของพระผู้เป็นเจ้าไม่มีทางเป็นที่เข้าใจได้เพียงพอ เช่นนั้นเอกัตภาพของพระองค์เอง พระผู้ทรงช่วยเหลือในภยันตราย พระผู้ดำรงอยู่ด้วยตนเอง จะเป็นที่เข้าใจได้น้อยกว่าเพียงไหน!

48

ดูกร ธรรมวิหารของศาสนา! อย่าทุกข์ใจหาก**เจ้า**ไม่พบผู้ใดพร้อมจะรับของขวัญของ**เจ้า** **เจ้า**ถูกสร้างขึ้นมาเพื่อเห็นแก่เรา ดังนั้นจงสาละวนอยู่กับการสรรเสริญเราท่ามกลางคนรับใช้ของเรา นี้คือสิ่งที่บัญญัติไว้สำหรับ**เจ้า**ในธรรมจารึกที่เก็บรักษาไว้, หลังจากที่ได้พบมือที่สกปรกมากมายบนโลก เราทำให้ชายเสื้อผ้าของ**เจ้า**วิสุทธิ์ปลอดจากมลทินของการสัมผัสของพวกเขา และวางชายเสื้อผ้านั้นไว้สุดเอื้อมของผู้ไม่มีศาสนา, จงอดทนในศาสนาของพระผู้เป็นนายของ**เจ้า** เพราะอีกไม่นานพระองค์จะชูบรรดาหัวใจที่วิสุทธิ์และดวงตาที่สว่างทั้งหลาย ผู้ซึ่งจะหนีจากทุกย่านไปหากรุณาธิคุณที่ห้อมล้อมทุกสิ่งและไร้ขอบเขตของ**เจ้า**

49

ดูกร ธรรมวิหารของพระผู้เป็นเจ้า! ทันใดที่กองทัพแห่งการเปิดเผยพระธรรมสวรรค์ถูกส่งลงมาโดยพระผู้เป็นนายแห่งนามและคุณลักษณะทั้งปวง ซึ่งถือธงเครื่องหมายของพระองค์ บรรดาผู้อรรถาธิบายสนับสนุนความสงสัยและความฟุ้งซ่านถูกทำให้หนีไป, พวกเขาไม่เชื่อในสัญลักษณ์ที่ชัดเจนของพระผู้เป็นเจ้า พระผู้ทรงช่วยเหลือในภยันตราย พระผู้ดำรงอยู่ด้วยตนเอง และลุกขึ้นต่อต้านพระองค์ด้วยความเป็นอริและเป็นปรปักษ์, ในหมู่พวกเขาคือพวกที่กล่าวอ้างว่า : “เหล่านี้ไม่ใช่ท่อนวจนะที่ชัดเจนจากพระผู้เป็นเจ้า หรือท่อนวจนะที่มาจากธรรมชาติโดยกำเนิดและไม่ได้สอน” ดังนี้พวกไม่เชื่อหาทางเยียวยาความเจ็บป่วยของหัวใจของตน โดยไม่เอาใจใส่เลยว่าดังนี้ตนต้องคำสาปของทุกคนที่อาศัยอยู่ในสวรรค์และบนโลก

50

จงกล่าวว่า : พระวิญญาณบริสุทธิ์เองถูกก่อกำเนิดโดยปฏิบัติการของอักษรเดียวที่เปิดเผยโดยพระวิญญาณที่ยิ่งใหญ่ที่สุดนี้ หากพวกเจ้าเป็นพวกที่เข้าใจ และธรรมชาติโดยกำเนิดและไม่ได้สอนนั้นในสาระของตนถูกสร้างโดยท่อนวจนะทั้งหลายของพระผู้เป็นเจ้า พระผู้ทรงช่วยเหลือในภยันตราย พระผู้ทรงความรุ่งโรจน์ พระผู้เป็นที่รักยิ่ง, จงกล่าวว่า ธรรมชาตินี้ภูมิใจตนเองในความสัมพันธ์ของตนกับสัจธรรมที่เหนือธรรมชาติของเรา ขณะที่ในส่วนของเรา เราหาได้ภูมิใจในความสัมพันธ์นั้นหรือในสิ่งอื่นใด เพราะทั้งหมดนอกจากเราเองถูกสร้างขึ้นมาโดยอิทธิฤทธิ์ของวจนะของเรา ขอพวกเจ้าเพียงแต่เข้าใจ

51

จงกล่าวว่า : เราได้เปิดเผยท่อนวจนะของเราด้วยเก้าวิธีที่แตกต่างกัน แต่ละวิธีบ่งชี้อธิปไตยของพระผู้เป็นเจ้า พระผู้ทรงช่วยเหลือในภยันตราย พระผู้ดำรงอยู่ด้วยตนเอง, หนึ่งในวิธีเหล่านี้เพียงพอที่จะเป็นข้อพิสูจน์สำหรับทุกคนที่อยู่ในสวรรค์และบนโลก กระนั้นประชาชนยังคงไม่เอาใจใส่, หากเป็นความต้องการของเรา เราจะเปิดเผยท่อนวจนะของเราด้วยวิธีอื่นๆ ที่นับไม่ถ้วน

52

จงกล่าวว่า : ดูกร ประชาชน! จงเกรงกลัวพระผู้เป็นเจ้า และอย่าให้ลิ้นของเจ้าเอ่ยสิ่งที่ไม่เป็นที่ยินดีสำหรับพระองค์ด้วยความหลอกลวง, จงยืนอย่างละอายใจต่อหน้าพระองค์ผู้ซึ่งดังที่พวกเจ้าทราบดี ได้สร้างเจ้าจากหยดน้ำ [[[5]](#footnote-5)] จงกล่าวว่า : เราได้สร้างทุกคนที่อยู่ในสวรรค์และบนโลกตามธรรมชาติที่ทำโดยพระผู้เป็นเจ้า, ใครก็ตามที่หันไปหาใบหน้าที่วิสุทธิ์นี้ จะสำแดงศักยภาพของธรรมชาติแต่กำเนิดนั้น และใครก็ตามที่ยังคงถูกม่านบังใบหน้านั้น จะถูกพรากจากกรุณาธิคุณที่มองไม่เห็นและห้อมล้อมทุกสิ่งนี้, แท้จริงแล้วไม่มีสิ่งใดถูกละเว้นความโปรดปรานของเรา เนื่องด้วยเราจัดการอย่างเป็นธรรมตามลักษณะของแต่ละสิ่งและทุกสิ่ง และด้วยวจนะจากปากของเราได้นำเสนอสิ่งที่ความรักของเราฝากไว้ พวกที่ยอมรับสิ่งที่ความรักของเราฝากไว้อยู่ในความปลอดภัยและสวัสดิภาพ และถูกนับในหมู่ผู้ที่มีภูมิคุ้มกันจากการเขย่าขวัญในยุคนี้, อย่างไรก็ตามพวกที่ปฏิเสธสิ่งที่ความรักของเราฝากไว้ความจริงแล้วไม่เชื่อในพระผู้เป็นเจ้า พระผู้ทรงช่วยเหลือในภยันตราย พระผู้ดำรงอยู่ด้วยตนเอง, ดังนี้เราแยกระหว่างประชาชนและประกาศคำพิพากษาพวกเขา เรามีอานุภาพในการเห็นความแตกต่างอย่างแน่นอน

53

จงกล่าวว่า : พระวจนะของพระผู้เป็นเจ้าไม่มีทางเป็นที่สับสนกับถ้อยคำของบรรดาผู้ที่พระองค์สร้าง ความจริงแล้วพระวจนะนี้คือราชันแห่งวจนะ ดังเช่นพระองค์เองคือพระผู้เป็นนายสูงสุดของทุกคน และศาสนาของพระองค์อยู่เหนือทุกสิ่งที่เคยดำรงอยู่และทุกสิ่งที่จะดำรงอยู่, ดูกร ประชาชน จงเข้ามาในเมืองแห่งความมั่นใจ ที่ซึ่งบัลลังก์ของพระผู้เป็นนายของเจ้า พระผู้ทรงปรานี ได้รับการสถาปนา, ดังนี้ปากกาของพระผู้ทรงความรุ่งโรจน์บัญชาเจ้า เป็นสัญลักษณ์แห่งกรุณาธิคุณอันไม่รู้สิ้นของพระองค์, บางทีพวกเจ้าจะไม่ทำให้การเปิดเผยพระธรรมของพระองค์เป็นเหตุของความขัดแย้งกันในหมู่พวกเจ้า

54

ในหมู่ผู้ไม่เชื่อศาสนามีพวกที่ปฏิเสธตัวพระองค์และลุกขึ้นต่อต้านศาสนาของพระองค์ และกล่าวอ้างว่าวจนะสวรรค์ท่อนเหล่านี้ถูกประดิษฐ์ขึ้นมา, ดังกล่าวคือการคัดค้านของผู้ที่ปฏิเสธในอดีตเช่นกัน ผู้ซึ่งเวลานี้วิงวอนขอการปลดปล่อยจากไฟ จงกล่าวว่า : ความวิบัติบังเกิดกับกับเจ้าสำหรับถ้อยคำที่เหลวไหลที่ออกมาจากปากของเจ้า! หากวจนะท่อนเหล่านี้ถูกประดิษฐ์ขึ้นมาจริงๆ เช่นนั้นพวกเจ้าเชื่อในพระผู้เป็นเจ้าด้วยข้อพิสูจน์อะไร? เมื่อใดก็ตามที่เราเปิดเผยวจนะท่อนที่ชัดเจนของเราต่อคนดังกล่าว พวกเขาปฏิเสธวจนะ และเมื่อใดก็ตามที่พวกเขามองเห็นสิ่งที่พลังอำนาจที่ผสานกันของโลกไม่สามารถก่อให้เกิด พวกเขาประกาศว่านั่นคือเวทย์มนตร์

55

อะไรทำให้ประชาชนเหล่านี้เจ็บป่วยจนพวกเขาพูดสิ่งที่ตนไม่เข้าใจ? พวกเขาหยิบยกคำคัดค้านเดียวกันที่สาวกทั้งหลายของคัมภีร์โกรอ่านหยิบยกเมื่อพระผู้เป็นนายของพวกเขาเสด็จมายังพวกเขากับศาสนาของพระองค์ แท้จริงแล้วพวกเขาคือประชาชนที่ถูกปฏิเสธ, พวกเขาขวางผู้อื่นจากการมาปรากฏต่อหน้าพระองค์ผู้เป็นความงามบรมโบราณ และจากการมีส่วนแบ่งในอาหารของบรรดาผู้เป็นที่รักของพระองค์, คนหนึ่งเป็นที่ได้ยินว่าพูดว่า “อย่าเข้าใกล้พวกเขา เพราะพวกเขาจะใช้มนตร์สะกดประชาชนและทำให้ประชาชนหลงไปจากหนทางของพระผู้เป็นเจ้า พระผู้ทรงช่วยเหลือในภยันตราย พระผู้ดำรงอยู่ด้วยตนเอง” ความชอบธรรมของพระผู้เป็นเจ้าที่แท้จริงองค์เดียวเป็นพยาน! ผู้ที่ไม่สามารถพูดต่อหน้าเรากำลังเอ่ยถ้อยคำที่ไม่มีใครในหมู่คนรุ่นก่อนๆ เคยพูด และได้กระทำสิ่งที่ไม่มีผู้ที่ไม่เชื่อคนใดในยุคทั้งหลายที่ผ่านไปเคยกระทำ

56

ถ้อยคำและการกระทำของคนเหล่านี้คือพยานหลักฐานที่จับใจของสัจธรรมของวจนะของเรา หากพวกเจ้าเป็นพวกที่วินิจฉัยอย่างเป็นธรรม, ใครก็ตามที่ถือว่าท่อนวจนะของพระผู้เป็นเจ้ามีที่มาจากเวทย์มนตร์ ไม่ได้เชื่อในพระผูนำข่าวองค์ใดของพระองค์ มีชีวิตและตรากตรำอย่างเปล่าประโยชน์ และถูกนับว่าเป็นพวกที่พูดสิ่งที่ตนไม่มีความรู้ จงกล่าวว่า ดูกร คนรับใช้ จงกลัวพระผู้เป็นเจ้า พระผู้สร้างเจ้า และพระผู้ออกแบบเจ้า และอย่าละเมิดพระองค์ แต่จงวินิจฉัยอย่างเป็นธรรมและกระทำด้วยความยุติธรรม, ในคำคัดค้านที่หยิบยกขึ้นมาโดยพวกที่ไม่เชื่อ บรรดาผู้ที่พระผู้เป็นเจ้าประสาทความรู้จะพบข้อพิสูจน์ที่ยุติข้อสงสัย ที่ลบล้างคำกล่าวอ้างของตนและพิสูจน์ความเชื่อถือได้ของสัจธรรมของแสงที่ชัดแจ้งนี้, จงกล่าวว่า : พวกเจ้าจะกล่าวซ้ำสิ่งที่พวกที่ไม่เชื่อเอ่ยเมื่อธรรมสารมาถึงพวกเขาจากพระผู้เป็นนายของตนหรือ? ดูกร ผู้เบาปัญญาที่รวมกลุ่มกัน ความวิบัติจงบังเกิดกับเจ้า และผลงานของเจ้าถูกทำให้ไม่สำเร็จ!

57

ดูกร ความงามบรมโบราณ! จงหลีกหนีพวกที่ไม่เชื่อและสิ่งที่พวกเขาครอบครอง และโชยสุคนธรสแห่งการระลึกถึงพระผู้เป็นที่รักยิ่งของ**เจ้า** พระผู้ทรงความประเสริฐ พระผู้ทรงความยิ่งใหญ่ มายังสรรพสิ่ง, การระลึกนี้ให้พลังชีวิตแก่สรรพภาวะและฟื้นคืนสภาพวิหารของสรรพสิ่ง จงกล่าวว่า แท้จริงแล้วพระองค์ได้สถาปนาตนเองบนบัลลังก์แห่งอำนาจและความรุ่งโรจน์ ใครก็ตามที่ปรารถนาจะจ้องมองพระพักตร์ของพระองค์ ดูซิ มองเห็นพระองค์ยืนอยู่ต่อหน้าเจ้า! พระพรจงมีแด่พระผู้เป็นนายผู้ทรงเปิดเผยตนเองในความงามที่สว่างและเรืองรองนี้, ใครก็ตามที่ปรารถนาจะสดับฟังทำนองเพลงของพระองค์ ดูซิ ได้ยินทำนองเพลงนั้นดังขึ้นมาจากริมฝีปากที่จรัสและน่าพิศวงของพระองค์! และใครก็ตามที่ปรารถนาที่จะได้รับความสว่างโดยความอำไพของแสงของพระองค์ จงกล่าว จงแสวงหาราชสำนักอันเป็นที่สถิตของพระองค์ เพราะแท้จริงแล้วพระผู้เป็นเจ้าทรงให้อนุญาตเจ้าเข้ามาใกล้ราชสำนักดังกล่าว เป็นสัญลักษณ์แห่งกรุณาธิคุณของพระองค์สำหรับมวลมนุษยชาติ

58

จงกล่าวว่า : ดูกร ประชาชน! ด้วยความจริงใจเราจะตั้งคำถามเจ้าโดยให้พระผู้เป็นเจ้าเป็นพยานระหว่างเจ้าและเรา แท้จริงแล้วพระองค์คือผู้ปกป้องผู้ที่ชอบธรรม ดังนั้นจงปรากฏตัวต่อหน้าบัลลังก์แห่งความรุ่งโรจน์ของพระองค์ และตอบด้วยความยุติธรรมและจิตใจที่เป็นธรรม, พระผู้เป็นเจ้าคือผู้ทรงอิทธิฤทธิ์ในการบรรลุจุดประสงค์ของพระองค์ หรือพวกเจ้าคือผู้ที่มีอำนาจดังกล่าว? พระองค์คือผู้ที่ไม่ถูกจำกัดอย่างแท้จริง ดังที่พวกเจ้าแสดงนัยเมื่อพวกเจ้ากล่าวว่าพระองค์ทำตามที่พระองค์ปรารถนา และจะไม่ถูกถามเกี่ยวกับการกระทำของพระองค์ หรือเจ้าคือผู้ที่ใช้อานุภาพดังกล่าว และเพียงยืนยันดังกล่าวโดยการเลียนแบบอย่างตาบอด ดังที่บรรพบุรุษของเจ้าทำ ณ การมาปรากฏของพระผู้นำข่าวอื่นๆ ทุกองค์ของพระผู้เป็นเจ้า?

59

หากพระองค์ไม่ถูกจำกัดอย่างแท้จริง เช่นนั้นจงมองดูว่าพระองค์ได้ส่งพระผู้สำแดงศาสนาของพระองค์กับท่อนวจนะลงมาอย่างไร ซึ่งไม่มีสิ่งใดในสวรรค์หรือบนโลกต้านได้ ดังกล่าวคือลักษณะของการเปิดเผยวจนะอย่างที่ไม่มีที่เสมอหรือคล้ายกันในสรรพภาวะ ดังที่พวกเจ้าเองเห็นและได้ยินเมื่อครั้งหนึ่งที่ดวงตะวันของโลกส่องแสงบนขอบฟ้าของอิรักด้วยอธิปไตยที่เห็นชัด, ทุกสิ่งบรรลุถึงจุดสมบูรณ์ของตนในท่อนวจนะสวรรค์ทั้งหลาย และเหล่านี้คือท่อนวจนะของพระผู้เป็นเจ้า พระผู้เป็นนายสูงสุด พระผู้ทรงช่วยเหลือในภยันตราย พระผู้ทรงความรุ่งโรจน์ พระผู้ทรงมหิทธานุภาพ, เหนือจากนี้พระองค์ถูกสำแดงให้เห็นชัดในฐานะผู้แสดงศาสนาหนึ่งซึ่งมีอำนาจอธิปไตยเป็นที่ยอมรับโดยสรรพสิ่ง และไม่มีใครสามารถปฏิเสธนอกจากคนบาปและผู้ไม่มีศาสนา

60

จงกล่าวว่า : ดูกร ประชาชน! เป็นความปรารถนาของเจ้าหรือที่จะปกปิดความงามของดวงอาทิตย์ไว้หลังม่านแห่งกิเลสที่เห็นแก่ตัวของเจ้าเอง หรือขัดขวางพระวิญญาณจากการเปล่งทำนองเพลงของตนภายในอกที่วิสุทธิ์และเรืองรอง? จงเกรงกลัวพระผู้เป็นเจ้าและอย่าโต้แย้งพระองค์ผู้เป็นตัวแทนความเป็นเจ้า อย่าโต้เถียงพระผู้ซึ่งด้วยบัญชาของพระองค์ อักษร “จง” ถูกสร้างและเชื่อมกับรากฐานที่แข็งแกร่งของตน [[[6]](#footnote-6)] จงเชื่อในพระผู้นำข่าวทั้งหลายของพระผู้เป็นเจ้าและอำนาจอธิปไตยของพระองค์ และเชื่อในเอกัตภาพของพระผู้เป็นเจ้าและราชศักดาของพระองค์, อย่าเอาอย่างพวกที่ปฏิเสธสิ่งที่ตนเมื่อครั้งหนึ่งเคยเชื่อ และแสวงหาสถานะสำหรับตนเองตามความฟุ้งซ่านของตนเอง เหล่านี้คือผู้ที่ไม่มีศาสนาอย่างแท้จริง, จงเป็นพยานต่อสิ่งที่พระผู้เป้นเจ้าเองเป็นพยาน เพื่อว่าหมู่คณะของผู้เป็นที่โปรดปรานของพระองค์จะได้รับความสว่างโดยวจนะที่ออกมาจากริมฝีปากของเจ้า จงกล่าวว่า แท้จริงแล้วเราเชื่อในสิ่งที่ถูกเปิดเผยต่ออัครสาวกทั้งหลายในอดีต ในสิ่งที่ถูกเปิดเผยต่ออาลี [[[7]](#footnote-7)] โดยอานุภาพของสัจธรรม และในสิ่งที่เวลานี้กำลังถูกเปิดเผยจากบัลลังก์แห่งความรุ่งโรจน์ของพระองค์, ดังนี้พระผู้เป็นนายของเจ้าสั่งสอนเจ้า เป็นเครื่องหมายแห่งความโปรดปรานของพระองค์และสัญลักษณ์แห่งกรุณาธิคุณของพระองค์ที่ห้อมล้อมภพทั้งปวง

61

ดูกร เท้าของธรรมวิหารนี้! แท้จริงแล้วเราตีเหล็กเป็นรูปเจ้า จงยืนอย่างมั่นคงด้วยความแน่วแน่ในศาสนาของพระผู้เป็นนายของเจ้า อย่างที่ทำให้เท้าของทุกดวงวิญญาณที่ถูกตัดออกแข็งแกร่งขึ้นในหนทางของพระผู้เป็นเจ้า พระผู้ทรงมหิทธานุภาพ พระผู้ทรงอัจฉริยภาพ, จงระวังเพื่อมิให้พายุแห่งความเป็นอริและความเกลียดชัง หรือลมกระโชกของผู้ทำความอยุติธรรม ทำให้เจ้าสะดุด, จงแน่วแน่ในศาสนาของพระผู้เป็นเจ้าและอย่าหวั่นไหว แท้จริงแล้วเราปลุกเจ้าขึ้นมาโดยอิทธิของพระนามนั้นซึ่งเป็นบ่อเกิดของความแน่วแน่ทั้งปวง และโดยกรุณาธิคุณของแต่ละพระนามที่เป็นเลิศที่สุดของเราดังที่เปิดเผยต่อทุกคนที่อยู่ในสวรรค์และทุกคนที่อยู่บนโลก, อีกไม่นานเราจะสร้างเท้าอื่นๆ ที่มั่นคงและแน่วแน่ผ่านทางเจ้า ซึ่งจะเดินอย่างไม่หวั่นไหวในหนทางของเรา ถึงแม้ว่าพวกเขาถูกโจมตีโดยกองทัพที่น่าเกรงขามเยี่ยงกองกำลังที่ผสานกันของคนรุ่นก่อนและคนรุ่นหลัง ความจริงแล้วเราถือกรุณาธิคุณทั้งหมดไว้ในฝ่ามือของเรา และประทานให้บรรดาคนรับใช้ที่เราโปรดปรานตามที่เราปรารถนา, ครั้งแล้วครั้งเล่าเราได้ประทานความโปรดปรานของเราให้แก่เจ้า เพื่อว่าพวกเจ้าจะได้ขอบคุณพระผู้เป็นนายของเจ้าอย่างที่ทำให้ลิ้นของสรรพสิ่งพูดคำสรรเสริญเรา พระผู้ทรงปรานี พระผู้ทรงเห็นใจที่สุด

62

จงลุกขึ้นรับใช้ศาสนานี้โดยอำนาจและอานุภาพที่ก่อกำเนิดจากเรา เมื่อนั้นจงเปิดเผยต่อคนรับใช้ทั้งหลายของพระผู้เป็นเจ้าทั้งหมดที่พระวิญญาณของพระผู้เป็นเจ้า พระผู้เป็นนายสูงสุด พระผู้ไม่มีเปรียบปาน พระผู้ทรงความรุ่งโรจน์ พระผู้ทรงอัจฉริยภาพบอกเจ้า จงกล่าวว่า : ดูกร ประชาชน! พวกเจ้าจะหันหนีจากพระองค์ผู้เป็นสัจธรรมนิรันดร์ และเลือกผู้ที่เราสร้างขึ้นมาจากดินเหนียวเพียงกำมือเดียวแทนหรือ? การทำดังว่าเป็นการทำความอยุติธรรมที่ร้ายแรงต่อเจ้าเอง หากพวกเจ้าเป็นพวกที่ใคร่ครวญดูท่อนวจนะทั้งหลายของพระผู้เป็นนายของเจ้า จงกล่าวว่า : ดูกร ประชาชน! จงชำระหัวใจและดวงตาของเจ้า เพื่อว่าพวกเจ้าจะมองเห็นพระผู้สร้างเจ้าในเครื่องแต่งกายที่วิสุทธิ์และเรืองรองนี้ จงกล่าวว่า : ดูกร **ชายหนุ่ม**สวรรค์ได้ขึ้นไปบนบัลลังก์แห่งความรุ่งโรจน์และสำแดงอธิปไตยที่ไม่ขึ้นกับใครให้เห็นชัด และบัดนี้ด้วยสำเนียงที่เสนาะและน่าพิศวงที่สุด ได้เปล่งเสียงร้องเรียกระหว่างโลกและสวรรค์ : “ดูกร ชนชาติทั้งหลายของโลก! ไฉนพวกเจ้าไม่เชื่อในพระผู้เป็นนายของเจ้า พระผู้ทรงปรานี และหลีกหนีพระองค์ผู้เป็นความงามของพระผู้ทรงความรุ่งโรจน์? ความชอบธรรมของพระผู้เป็นเจ้าเป็นพยาน! นี้คือความลับที่ซ่อนเร้นของพระองค์ ผู้ทรงรุ่งขึ้นมาจากอรุโณทัยแห่งสรรพโลก และนี้คือความงามที่ถนอมไว้ของพระองค์ ผู้ทรงส่องแสงบนขอบฟ้าของอุทยานสวรรค์ ได้รับการประสาทด้วยอธิปไตยของพระผู้เป็นเจ้า พระผู้ทรงช่วยเหลือในภยันตราย พระผู้ทรงความรุ่งโรจน์ พระผู้ทรงกำราบทุกสิ่ง พระผู้ทรงมหิทธานุภาพ”

63

ดูกร วิหารแห่งความศักดิ์สิทธิ์! แท้จริงแล้วเราได้ชำระอกของ**เจ้า**ให้ปลอดจากการกระซิบของประชาชน และทำให้อกนั้นวิสุทธิ์พ้นจากการกล่าวเป็นนัยทางโลก เพื่อว่าแสงแห่งความงามของเราจะได้ปรากฏในนั้น และสะท้อนอยู่ในกระจกของภพทั้งปวง, ดังนี้เราได้เลือก**เจ้า**ออกมาโดยเฉพาะไว้เหนือทั้งหมดที่ถูกสร้างในสวรรค์และโลก และเหนือทั้งหมดที่ประกาศิตไว้ในอาณาจักรแห่งการเปิดเผยพระธรรมและสรรพโลก และเลือกเจ้าสำหรับตัวเราเอง, นี้เป็นเพียงหลักฐานหนึ่งของของความอารีที่พระผู้เป็นเจ้าประทานให้แก่เจ้า เป็นความอารีที่จะยืนนานจนถึงวันที่ไม่มีจุดจบในโลกที่ไม่เที่ยงแท้นี้ ความอารีนี้จะคงอยู่ตราบเท่าที่พระผู้เป็นเจ้า พระผู้เป็นกษัตริย์สูงสุด พระผู้ทรงช่วยเหลือในภยันตราย พระผู้ทรงอำนาจ พระผู้ทรงอัจฉริยภาพ คงอยู่, เพราะยุคของพระผู้เป็นเจ้าไม่ใช่อื่นใดนอกจากตัวของพระองค์เอง ผู้มาปรากฏด้วยอานุภาพแห่งสัจธรรม, นี้คือกลางวันที่จะไม่ตามมาด้วยกลางคืน หรือถูกกำหนดขอบเขตโดยการสรรเสริญใดๆ ขอให้พวกเจ้าเข้าใจ!

64

ดูกร อกของธรรมวิหารนี้! แท้จริงแล้วเราได้ทำให้ทุกสิ่งสะท้อนสภาวะความเป็นจริงของเจ้า และทำให้เจ้าเป็นกระจกของตัวเราเอง ดังนั้นจงสาดความอำไพของแสงของพระผู้เป็นนายของเจ้ามาบนอกของสรรพสิ่ง เพื่อว่าอกเหล่านั้นจะเป็นอิสระจากการการกล่าวเป็นนัยและข้อจำกัดทั้งหลาย, ดังนี้ดวงตะวันแห่งปัญญาส่องแสงบนขอบฟ้าแห่งปากกาของกษัตริย์นิรันดร์, พระพรจงมีแด่พวกที่มองเห็น! โดยเจ้าเราได้สร้างอกที่วิสุทธิ์อื่นๆ และเราจะทำให้อกเหล่านั้นกลับไปสู่เจ้าเป็นสัญลักษณ์แห่งกรุณาธิคุณของเราสำหรับเจ้าและคนรับใช้ทั้งหลายที่เราโปรดปราน, อีกไม่นานเราจะสร้างมนุษย์ที่มีอกที่วิสุทธิ์และสว่างผ่านทางเจ้า ผู้ซึ่งจะไม่ให้การยืนยันสิ่งใดนอกจากความงามของเรา และไม่แสดงสิ่งใดออกมานอกจากแสงที่สว่างไสวของใบหน้าของเรา, ความจริงแล้วคนเหล่านี้จะเป็นกระจกของพระนามทั้งหลายของเราท่ามกลางสรรพสิ่ง

65

ดูกร ธรรมวิหารแห่งความศักดิ์สิทธิ์! แท้จริงแล้วเราได้ทำให้หัวใจส่วนลึกที่สุดของ**เจ้า**เป็นคลังแห่งความรู้ทั้งหมดในยุคทั้งหลายในอดีตและอนาคต และอุทัยสถานของความรู้ของเราเอง ซึ่งเรากำหนดไว้สำหรับบรรดาผู้ที่อาศัยอยู่ในโลกและสวรรค์ เพื่อว่าสรรพโลกจะได้รับพรของกรุณาธิคุณของพระองค์ที่หลั่งมา และจะได้บรรลุถึงการยอมรับพระผู้เป็นเจ้า พระผู้ทรงความประเสริฐ พระผู้ทรงอานุภาพ พระผู้ทรงความยิ่งใหญ่ โดยมหัศจรรย์ของความรู้ของ**เจ้า**, ความจริงแล้วความรู้นั้นซึ่งเป็นของสาระของเราเอง เป็นอย่างที่ไม่เคยมีใครเข้าถึงหรือจะเข้าใจ หรือหัวใจใดจะสามารถแบกน้ำหนักของความรู้นั้น, หากเพียงวจนะเดียวของความรู้นี้ถูกแย้มออกมา หัวใจของมวลมนุษย์จะเปี่ยมด้วยความอกสั่นขวัญหนี รากฐานของสิ่งทั้งหลายจะทลายลงเป็นซากปรักหักพัง และเท้าของแม้แต่ผู้ที่ฉลาดที่สุดในหมู่มนุษย์จะถูกทำให้ลื่นไถล

66

ภายในคลังแห่งปัญญาของเรามีความรู้ที่ยังไม่ถูกเปิดเผย ซึ่งวจนะเดียวของความรู้นี้หากเราเลือกที่จะเผยให้มนุษยชาติรู้ จะทำให้มนุษย์ทุกคนยอมรับพระผู้สำแดงองค์ของพระผู้เป็นเจ้าและยอมรับความรอบรู้ของพระองค์ จะทำให้ทุกคนค้นพบความลับของศาสตร์ทั้งหมดและบรรลุถึงสถานะที่สูงส่ง ถึงขนาดที่พบว่าตนเองไม่ขึ้นกับวิชาทั้งหมดในอดีตและอนาคต, ความรู้อื่นๆ เรามีเช่นกัน ซึ่งเราไม่สามารถแย้มแม้อักษรเดียวของความรู้เหล่านั้น หรือพบว่ามนุษยชาติสามารถได้ยินแม้แต่การกล่าวถึงความหมายของความรู้ดังกล่าวน้อยที่สุด, ดังนี้เราแจ้งให้เจ้าทราบความรู้ของพระผู้เป็นเจ้า พระผู้ทรงรู้ทั้งหมด พระผู้ทรงอัจฉริยภาพ, หากเราพบภาชนะที่คู่ควร เราจะส่งผ่านขุมทรัพย์แห่งความหมายซ่อนเร้นให้แก่ภาชนะดังกล่าว และแจ้งให้ภาชนะดังกล่าวทราบความรู้หนึ่ง ซึ่งอักษรเดียวของความรู้นั้นจะห้อมล้อมสรรพสิ่ง

67

ดูกร หัวใจส่วนลึกที่สุดของธรรมวิหารนี้! เราได้ทำให้เจ้าเป็นอุทัยสถานแห่งความรู้ของเราและอรุโณทัยแห่งอัจฉริยภาพของเราสำหรับทุกคนที่อยู่ในสวรรค์และบนโลก, จากเจ้าเราได้ทำให้ศาสตร์ทั้งปวงปรากฏ และเราจะทำให้ศาสตร์เหล่านั้นกลับไปสู่เจ้า, และจากเจ้าเราจะนำศาสตร์ดังกล่าวออกมาเป็นครั้งที่สอง ,ดังกล่าวคือจุดประสงค์ของเราจริงๆ และเราทรงอิทธิฤทธิ์ในการทำให้จุดประสงค์ของเราสำเร็จ, อีกไม่นานผ่านทางเจ้าเราจะสร้างบรรดาผู้อรรถาธิบายศาสตร์ที่น่าพิศวงใหม่ๆ งานฝีมือที่มีพลังและประสิทธิผล และผ่านทางพวกเขาเราจะสำแดงสิ่งที่ไม่มีหัวใจของคนรับใช้ของเราเคยนึกคิด, ดังนี้เราประทานสิ่งใดก็ตามที่เราปรารถนาให้แก่ผู้ที่เราประสงค์ และดังนี้เราถอนคืนสิ่งที่ครั้งหนึ่งเราเคยให้จากผู้ที่เราประสงค์ แม้กระนั้นเราลิขิตสิ่งใดก็ตามที่เราปรารถนาโดยบัญชาของเรา

68

จงกล่าวว่า หากเราเลือก ณ เวลาหนึ่งที่จะสาดรัศมีของการบริบาลด้วยความรักของเรามายังกระจกของทุกสิ่ง และ ณ อีกเวลาหนึ่งหยุดให้ความอำไพของแสงของเราแก่กระจกเหล่านั้น แท้จริงแล้วนี้อยู่ในวิสัยของเรา และไม่มีใครมีสิทธิ์ที่จะถามว่า “ทำไม” หรือ “เหตุไฉน”, เพราะเราทรงอิทธิฤทธิ์อย่างแท้จริงในการบรรลุจุดประสงค์ของเรา และไม่ต้องให้เหตุผลสำหรับสิ่งที่เราทำให้เกิดขึ้น และไม่มีใครสามารถสงสัยสิ่งนี้นอกจากพวกที่ตีเสมอกับพระผู้เป็นเจ้าและตั้งข้อสงสัยสัจธรรมของพระองค์ จงกล่าวว่า ไม่มีสิ่งใดสามารถต้านอานุภาพของอำนาจของเรา หรือทำให้วิถีของบัญชาของเราขาดตอน เราเชิดชูใครก็ตามที่เราปราถนาขึ้นสู่อาณาจักรแห่งอำนาจและความรุ่งโรจน์สวรรค์ และทำให้คนเดียวกันนั้นจมลงสู่หุบเหวที่ลึกที่สุดแห่งความตกต่ำหากเราปรารถนา

69

ดูกร บรรดาผู้อยู่อาศัยในโลก! พวกเจ้าจะโต้แย้งหรือว่า หากเรายกสถานะของดวงวิญญาณหนึ่งขึ้นมาถึงซาดราตูร โมนทาฮา [[[8]](#footnote-8)] ดวงวิญญาณนั้นจะยุติการอยู่ภายใต้อานุภาพของอธิปไตยและการควบคุมของเรา? ไม่ ตัวเราเองเป็นพยาน! หากเป็นความต้องการของเรา เราจะคืนดวงวิญญาณนั้นกลับไปสู่ธุลีในชั่วพริบตา, จงพิจารณาต้นไม้ต้นหนึ่ง จงมองดูว่าเราปลูกต้นไม้นั้นในสวนหนึ่ง และหล่อเลี้ยงตันไม้นั้นด้วยน้ำแห่งการดูแลรักใคร่อย่างไร และเมื่อต้นไม้นั้นสูงขึ้นและเติบโตเต็มที่ และออกใบเขียวและผลไม้งาม ดูซิ เราส่งพายุรุนแรงแห่งประกาศิตของเราออกมา ถอนรากและทำให้ต้นไม้นั้นหมอบราบบนพื้นผิวโลกอย่างไร, ดังนี้คือวิธีที่เป็นมาของเราที่ใช้กับทุกสิ่งและจะใช้วิธีนี้เช่นกันในยุคนี้ ความจริงแล้วดังกล่าวคือมหัศจรรย์ของวิธีที่ไม่มีเปลี่ยนแปลงของเรา เป็นวิธีที่กำกับควบคุมทุกสิ่งเสมอมาและจะกำกับควบคุมต่อไป หากพวกเจ้าเป็นพวกที่เข้าใจ, อย่างไรก็ตามไม่มีใครรู้เหตุผลของวิธีดังกล่าวนอกจากพระผู้เป็นเจ้า พระผู้ทรงอานุภาพสูงสุด พระผู้ทรงมหิทธานุภาพ พระผู้ทรงอัจฉริยภาพ

70

ดูกร ประชาชน พวกเจ้าจะโต้แย้งสิ่งที่ดวงตาของเจ้าเองมองเห็นหรือ? ดูกร ผู้ปฏิเสธที่รวมกลุ่มกัน! ความวิบัติจงบังเกิดกับเจ้า, สิ่งเดียวเท่านั้นที่ได้รับการยกเว้นจากการเปลี่ยนแปลงคือตัวของพระองค์เอง พระผู้ทรงปรานี พระผู้ทรงเห็นใจที่สุด พระผู้ทรงอัจฉริยภาพ

71

ดูกร ประชาชน อย่าโต้เถียงเกี่ยวกับศาสนาของเรา เพราะพวกเจ้าจะไม่มีวันหยั่งถึงอัจฉริยภาพของพระผู้เป็นนายของเจ้า หรือวัดความรู้ของพระองค์ผู้เป็นพระผู้ทรงความรุ่งโรจน์ พระผู้ทรงแผ่ซ่านอยู่ทั่ว, ใครก็ตามที่กล่าวอ้างว่ารู้สาระของพระองค์อยู่ในหมู่ประชาชนที่เขลาที่สุดอย่างไม่ต้องสงสัย, ทุกอะตอมในจักรวาลจะตั้งข้อหาคนดังกล่าวว่าหลอกลวง และชิวหาของเราที่ไม่พูดสิ่งใดนอกจากสัจธรรมเป็นพยานต่อสิ่งนี้, จงสรรเสริญศาสนาของเราและเผยแพร่คำสอนและบทบัญญัติของเรา เพราะไม่มีวิถีอื่นใดนอกจากวิถีนี้ที่จะเหมาะสำหรับเจ้า และไม่มีหนทางอื่นใดจะนำไปสู่พระองค์, ขอให้พวกเจ้าจะเอาใจใส่คำแนะนำของเรา!

72

ดูกร ธรรมวิหารที่มีชีวิต! เราได้ทำให้**เจ้า**เป็นอรุโณทัยสถานของแต่ละบรรดาศักดิ์ที่เลิศที่สุดของเรา อุทัยสถานของแต่ละคุณลักษณะที่ทรงเกียรติที่สุดของเรา และต้นกำเนิดของแต่ละคุณความดีอเนกอนันต์ของเรา สำหรับชาวโลกและชาวสวรรค์, หลังจากนั้นเรายกสถานะของ**เจ้า**ขึ้นมาเป็นรูปจำลองของเราเองระหว่างโลกและสวรรค์ และประกาศิตให้**เจ้า**เป็นเครื่องหมายแห่งความรุ่งโรจน์ของเรา สำหรับทุกคนที่อยู่ในอาณาจักรแห่งการเปิดเผยพระธรรมและสรรพโลก เพื่อว่าคนรับใช้ทั้งหลายของเราจะได้เดินตามรอยเท้าของ**เจ้า** และเป็นพวกที่ได้รับการนำทางที่ถูกต้อง, เราได้แต่งตั้ง**เจ้า**เป็นพฤกษาแห่งกรุณาธิคุณและความอารีสำหรับผู้อยู่อาศัยในทั้งสวรรค์และโลก, ขอความสุขสวัสดีจงมีแด่บรรดาผู้ที่แสวงหาชายคาของร่มเงาของ**เจ้า** และผู้ที่เข้ามาใกล้ตัว**เจ้า** พระผู้ทรงคุ้มครองที่ทรงอำนาจเบ็ดเสร็จแห่งภพทั้งหลาย

73

จงกล่าวว่า : เราได้ทำให้แต่ละพระนามของเราเป็นต้นธารที่เราดลให้สายน้ำแห่งอัจฉริยภาพสวรรค์และปัญญาพุ่งออกมา และไหลในอุทยานแห่งศาสนาของเรา เป็นสายน้ำที่ไม่มีใครนับจำนวนได้นอกจากพระผู้เป็นนายของ**เจ้า** พระผู้ทรงความศักดิ์สิทธิ์ที่สุด พระผู้ทรงอำนาจเบ็ดเสร็จ พระผู้ทรงรู้ทั้งหมด พระผู้ทรงอัจฉริยภาพ, จงกล่าวว่า : เราได้ให้กำเนิด**อักษร**ทั้งหมดจาก**จุด**และทำให้**อักษร**เหล่านั้นกลับไปสู่**จุด**นั้น และเราได้ส่ง**จุด**นั้นลงมาอีกครั้งในรูปของธรรมวิหารของมนุษย์, ความรุ่งโรจน์ทั้งปวงจงมีแด่พระผู้เป็นต้นกำเนิดของหัตถกรรมที่ไม่มีเปรียบปรานและน่าพิศวงนี้! อีกไม่นานเราจะคลี่และอรรถาธิบาย**จุด**นั้นอีกในนามของเรา พระผู้ทรงความรุ่งโรจน์, แท้จริงแล้วนี้คือสัญลักษณ์แห่งกรุณาธิคุณของเรา และความจริงแล้วเราคือพระผู้ทรงความอารีที่สุด พระผู้ดำรงอยู่ก่อนยุคสมัย

74

เราได้ส่องแสงทั้งปวงออกมาจากดวงตะวันแห่งนามของเรา พระผู้เป็นหนึ่งที่แท้จริง ได้ทำให้แสงเหล่านั้นกลับมาสู่ดวงตะวันนั้น และสำแดงแสงดังกล่าวให้เห็นชัดอีกในรูปของธรรมวิหารของมนุษย์, ความรุ่งโรจน์จงมีแด่พระผู้เป็นนายแห่งพลัง อำนาจและอานุภาพ! ไม่มีใครสามารถต้านปฏิบัติการของพระประสงค์ของเราหรือการใช้อำนาจของเรา, เราคือพระองค์ผู้ทรงยกสถานะผู้ที่ถูกสร้างทั้งหมดโดยวจนะเดียวจากปากของเรา และความจริงแล้วอานุภาพของเราสามารถพอสำหรับจุดประสงค์ของเรา

75

จงกล่าวว่า : หากเราต้องการ เป็นเรื่องที่อยู่ในวิสัยของเราที่จะทำให้สรรพสิ่งสิ้นลมทันที และต่อมาทันใดประสาทสรรพสิ่งด้วยชีวิตอีก, อย่างไรก็ตามความรู้เกี่ยวกับเรื่องนี้อยู่กับพระผู้เป็นเจ้าเท่านั้น พระผู้ทรงรู้ทั้งหมด พระผู้ทรงรับทราบทั้งหมด, หากเราต้องการ เป็นเรื่องที่อยู่ในวิสัยของเราที่จะทำให้ผงธุลีเดียวที่ลอยอยู่ สามารถให้กำเนิดดวงอาทิตย์แห่งความโชติช่วงที่ไม่รู้สิ้นและสุดจินตนาการในชั่วพริบตา ทำให้หยดน้ำค้างขยายตัวเป็นมหาสมุทรที่ไพศาลและนับไม่ถ้วน ซึมซาบทุกอักษรด้วยพลังอำนาจที่ทำให้อักษรนั้นสามารถคลี่ความรู้ทั้งหมดของยุคทั้งหลายในอดีตและอนาคต, ความจริงแล้วนี้คือเรื่องของความสำเร็จที่ธรรมดา, ดังกล่าวคือหลักฐานทั้งหลายของอานุภาพของเราตั้งแต่ตอนเริ่มต้นที่ไม่มีจุดเริ่มต้นจนกระทั่งตอนจบที่ไม่มีจุดจบ, อย่างไรก็ตามผู้ที่เราสร้างทั้งหลายลืมอานุภาพของเรา ปฏิเสธอธิปไตยของเราและโต้แย้งกับตัวเราเอง พระผู้ทรงรู้ทั้งหมด พระผู้ทรงอัจฉริยภาพ

76

จงกล่าวว่า : จากทั้งหมดที่อยู่ระหว่างสวรรค์และโลก ไม่มีสิ่งใดสามารถขยับเว้นแต่โดยการอนุญาตของเรา และไม่มีใครสามารถขึ้นไปสู่อาณาจักรของเรานอกจากโดยบัญชาของเรา อย่างไรก็ตามบรรดาผู้ที่เราสร้างยังคงถูกม่านปิดกั้นจากอำนาจและอธิปไตยของเรา และถูกนับเป็นพวกไม่เอาใจใส่, จงกล่าวว่า : ไม่มีสิ่งใดให้เห็นในการเปิดเผยพระธรรมของเรานอกจากการเปิดเผยพระธรรมของพระผู้เป็นเจ้า และไม่มีสิ่งใดให้เห็นในอำนาจของเรานอกจากอำนาจของพระองค์ ขอพวกเจ้าเพียงแต่รู้, จงกล่าวว่า : บรรดาผู้ที่เราสร้างเป็นดังเช่นใบไม้ของต้นไม้หนึ่ง ใบไม้ก่อกำเนิดจากต้นไม้ และขึ้นกับต้นไม้สำหรับการดำรงอยู่ของตน กระนั้นยังคงไม่รับรู้รากและจุดกำเนิดของตน, เราพรรณนาความคล้ายคลึงดังกล่าวเพื่อเห็นแก่คนรับใช้ที่เห็นแจ้งทั้งหลายของเรา เพื่อว่าพวกเขาจะได้อยู่เหนือระดับการดำรงอยู่เพียงแค่เหมือนพืช และบรรลุวุฒิภาวะที่แท้จริงในศาสนาที่ต้านทานไม่ได้และไม่มีเปลี่ยนแปลง, จงกล่าวว่า : บรรดาผู้ที่เราสร้างเป็นดังเช่นปลาในมหาสมุทร และกระนั้นพวกเขายังไม่ตระหนักในสิ่งซึ่งโดยกรุณาธิคุณของพระผู้เป็นนายที่ทรงรอบรู้และทรงอำนาจเบ็ดเสร็จ ได้ค้ำจุนการดำรงอยู่ของตน, จริงๆ แล้วความไม่เอาใจใส่ของพวกเขาเป็นอย่างที่หากพวกเขาถูกถามเกี่ยวกับน้ำและคุณสมบัติของน้ำ พวกเขาจะแสดงให้เห็นความเขลาอย่างสิ้นเชิง, ดังนี้เราอธิบายการเปรียบเทียบและความคล้ายคลึง เพื่อว่าประชาชนจะได้หันไปหาพระองค์ผู้เป็นจุดหมายของการบูชาของสรรพโลก

77

ดูกร ประชาชน! จงเกรงกลัวพระผู้เป็นเจ้า และอย่าได้ไม่เชื่อในพระผู้ซึ่งกรุณาธิคุณของพระองค์ได้ล้อมรอบทุกสิ่ง ความปรานีของพระองค์ได้ซึมซาบโลกที่ไม่เที่ยงแท้ และอิทธิฤทธิ์สูงสุดของศาสนาของพระองค์ได้ห้อมล้อมทั้งชีวิตภายในและภายนอกของเจ้า ทั้งจุดเริ่มต้นและจุดจบของเจ้า, จงยืนอย่างพรั่นพรึงต่อพระผู้เป็นนาย และเป็นพวกที่ปฏิบัติอย่างซื่อตรง, จงระวังเพื่อว่าพวกเจ้าจะไม่ถูกนับในหมู่ผู้ที่ยอมให้ท่อนวจนะทั้งหลายของพระผู้เป็นนายผ่านตนไปโดยไม่ได้ยินและไม่ยอมรับ คนเหล่านี้เป็นพวกที่ดื้อดันย่างแท้จริง

78

จงกล่าวว่า : พวกเจ้าจะบูชาผู้ที่ไม่ได้ยินหรือเห็น ผู้ซึ่งความจริงแล้วน่าสังเวชและดื้อดันที่สุดในหมู่คนรับใช้ทั้งหมดของพระผู้เป็นเจ้า? ไฉนพวกเจ้าไม่เอาอย่างพระผู้ซึ่งเสด็จมายังเจ้าจากบ่อเกิดของบัญชาสวรรค์ ซึ่งนำส่งข่าวของพระผู้เป็นเจ้า พระผู้ทรงประเสริฐสุด พระผู้ทรงความยิ่งใหญ่ที่สุด? ดูกร ประชาชน อย่าเป็นเหมือนกับพวกที่เข้ามาอยู่ต่อหน้าบัลลังก์ของเรา และกระนั้นหาได้มองเห็นหรือเข้าใจ คนเหล่านี้คือประชาชนที่น่าดูหมิ่นจริงๆ, เราอ่านให้พวกเขาฟังท่อนวจนะที่จะยังความปีติให้แก่บรรดาผู้อยู่อาศัยในอาณาเขตสวรรค์และและผู้อยู่ด้วยกันในอาณาจักรเบื้องบน และกระนั้นพวกเขาไปจากที่นั่นโดยถูกม่านบัง แต่ไปสดัปฟังเสียงของผู้ที่เป็นเพียงคนรับใช้คนหนึ่งของพระผู้เป็นเจ้า และเพียงงานสร้างหนึ่งของพระประสงค์ของพระองค์ล ดังนี้เราสื่อมาถึงเจ้าสิ่งที่จะนำเจ้าไปสู่หนทางของบรรดาผู้เป็นที่โปรดปรานของพระผู้เป็นเจ้า

79

ผู้ที่เข้าไปภายในที่พักอาศัยในพิมานอันเป็นศูนย์กลางซึ่งภายในนั้นบัลลังก์ของพระผู้เป็นเจ้าได้รับการสถาปนา และยืนอยู่ต่อหน้าพระผู้เป็นนายของตน พระผู้ทรงประเสริฐสุด พระผู้ทรงความยิ่งใหญ่ที่สุด แต่กลับสอบถามเกี่ยวกับสี่**ประตู**ของอิหม่ามคนหนึ่งของศาสนาอิสลาม [[[9]](#footnote-9)] มีมากเท่าไร, ดังกล่าวคือสภาพของดวงวิญญาณเหล่านี้ หากพวกเจ้าเป็นพวกที่เข้าใจ, นี้เป็นดังเช่นที่พวกเจ้าเป็นพยานในปัจจุบัน : พวกที่ไม่เชื่อในพระผู้เป็นเจ้าและตีเสมอกับพระองค์และยึดติดหนึ่งในพระนามทั้งหลายของเรา และถูกขวางกั้นจากการยอมรับพระองค์ผู้เป็นพระผู้สร้างพระนามทั้งหมด, เราให้การยืนยันว่าคนพวกนี้ความจริงแล้วอยู่ในหมู่ประชาชนแห่งไฟ, พวกเขาขอดวงอาทิตย์ให้อรรถาธิบายวจนะของเงา และขอพระผู้เป็นหนึ่งที่แท้จริงให้อธิบายวาทะของบรรดาผู้ที่พระองค์สร้าง ขอพวกเจ้าเพียงแต่เข้าใจ!, จงกล่าวว่า : ดูกร ประชาชน! ดวงอาทิตย์ไม่เสนอสิ่งใดนอกจากแสงที่โชติช่วงของตนเองและสิ่งที่ปรากฏออกมาจากแสงนั้น ขณะที่สิ่งอื่นทั้งหมดแสวงหาการส่องสว่างจากรังสีของแสงดังกล่าว, จงเกรงกลัวพระผู้เป็นเจ้า และอย่าเป็นพวกคนเขลา! ที่อยู่ในหมู่พวกเขาเช่นกันคือพวกที่สอบถามเกี่ยวกับความมืดและแสงสว่าง, จงกล่าวว่า : จงเปิดดวงตาของเจ้า เพื่อว่าเจ้าจะมองเห็นความเจิดจ้าที่ปกคลุมพิภพอย่างเห็นได้! แท้จริงแล้วนี้คือแสงที่รุ่งขึ้นมาและส่องบนขอบฟ้าของอรุโณทัยแห่งความรู้สวรรค์ด้วยรัศมีที่เห็นชัด, พวกเจ้าจะถามชาวยิวหรือว่าพระเยซูคือพระผู้เป็นหนึ่งที่แท้จริงจากพระผู้เป็นเจ้าหรือไม่ หรือถามพวกเป็นที่บูชาว่าพระโมฮัมหมัดคืออัครสาวกของพระผู้เป็นนายของพระองค์หรือไม่ หรือสอบถามประชาชนแห่งคัมภีร์โกรอ่านเกี่ยวกับพระผู้เป็นการระลึกถึงพระผู้เป็นเจ้า พระผู้ทรงประเสริฐสุด พระผู้ทรงความยิ่งใหญ่ที่สุด?

80

จงกล่าวว่า : ดูกร ประชาชน! จงโยนทิ้งสิ่งที่พวกเจ้าครอบครองต่อหน้าความอำไพของการเปิดเผยพระธรรมนี้ และยึดสิ่งที่พระผู้เป็นเจ้าสั่งเจ้าให้ถือปฏิบัติ, ดังกล่าวคือบัญชาของพระองค์ต่อเจ้า และแท้จริงแล้วพระองค์สามารถที่สุดในการบัญชา, ความงามของเราเป็นพยาน! วจนะเหล่านั้นที่เราเปิดเผยไม่ได้หมายถึงตัวเราเอง แต่หมายถึงพระผู้ซึ่งจะมาหลังจากเรา, พระผู้เป็นเจ้า พระผู้ทรงรู้ทั้งหมดเป็นพยานต่อสิ่งนี้ อย่าปฏิบัติต่อพระองค์ดังที่พวกเจ้าปฏิบัติต่อเรา, เมื่อท่อนวจนะทั้งหลายของพระผู้เป็นเจ้าถูกส่งลงมายังเจ้าจากราชสำนักแห่งความโปรดปรานของเรา อย่าคัดค้านโดยกล่าวว่า “เหล่านี้ไม่ได้มาจากธรรมชาติโดยกำเนิดและไม่ได้สอน” เพราะธรรมชาตินั้นเองถูกสร้างโดยวจนะของเราและเวียนรอบเรา หากพวกเจ้าเป็นพวกที่เข้าใจสัจธรรมนี้, จากวาทะแห่งพระผู้เป็นนายของเจ้า พระผู้ทรงปรานี จงสูดกลิ่นหอมของเสื้อผ้าแห่งความหมายซ่อนเร้นซึ่งฟุ้งไปทั่วทั้งสรรพโลก และกระจายสุคนธรสของตนไปบนสรรพสิ่ง, ความสุขจงมีแด่พวกที่ได้กลิ่นสุคนธรสนี้และรีบไปหาพระผู้เป็นเจ้าด้วยหัวใจที่เบิกบาน

81

ดูกร ธรรมวิหารที่มีชีวิต! เราได้ทำให้**เจ้า**เป็นกระจกสะท้อนอาณาจักรแห่งนาม เพื่อว่า**เจ้า**จะได้เป็นเครื่องหมายแห่งอธิปไตยของเราท่ามกลางมวลมนุษยชาติ เป็นผู้ประกาศข่าวการสถิตอยู่ของเรา เป็นผู้เรียกให้มาหาความงามของเรา และเป็นผู้นำทางมาสู่หนทางตรงและแจ่มแจ้งของเรา, เราได้เชิดชูพระนามของ**เจ้า**ในหมู่คนรับใช้ของเราเป็นความอารีจากการสถิตอยู่ของเรา แท้จริงแล้วเราคือพระผู้ทรงโอบอ้อมอารี พระผู้ดำรงอยู่ก่อนยุคสมัย, ยิ่งไปกว่านั้นเราได้ประดับ**เจ้า**ด้วยเครื่องประดับของตัวเราเอง และสื่อพระวจนะของเรามาถึง**เจ้า** เพื่อว่าในโลกที่ไม่เที่ยงแท้นี้**เจ้า**จะได้ประกาศิตสิ่งใดก็ตามที่**เจ้า**ประสงค์และบรรลุสิ่งใดก็ตามที่**เจ้า**ปรารถนา, เราได้ลิขิตสิ่งที่ดีงามทั้งหมดของสวรรค์และของโลกสำหรับ**เจ้า** และประกาศิตไม่ให้ใครบรรลุถึงส่วนแบ่งจากความดีงามนั้นนอกจากว่าเขาจะเข้ามาภายใต้เงาของ**เจ้า** ดังที่บัญชาโดยพระผู้เป็นนายของ**เจ้า** พระผู้ทรงรู้ทั้งหมด พระผู้ทรงรับทราบทั้งหมด, เราได้ประทานคทาแห่งอำนาจและหมายของการพิพากษาให้แก่**เจ้า** เพื่อว่า**เจ้า**จะได้ทดสอบข้อดีของทุกบัญชา, เราได้ทำให้มหาสมุทรแห่งความหมายซ่อนเร้นและการอธิบายให้สาดซัดจากหัวใจของ**เจ้า**ในการระลึกถึงพระผู้เป็นนายของ**เจ้า** พระผู้เป็นเจ้าแห่งความปรานี เพื่อว่า**เจ้า**จะได้ขอบคุณและสรรเสริญพระองค์และเป็นพวกที่รู้คุณอย่างแท้จริง, เราได้เลือก**เจ้า**ออกมาโดยเฉพาะจากในหมู่ผู้ที่เราสร้างทั้งหมด และได้แต่งตั้ง**เจ้า**เป็นพระผู้สำแดงตัวเราเองต่อทุกคนที่อยู่ในสวรรค์และทุกคนที่อยู่บนโลก

82

โดยการอนุญาตของเราจงสร้างกระจกที่เรืองรองและอักษรที่ประเสริฐ ที่จะให้การยืนยันอธิปไตยและอาณาจักรของ**เจ้า** เป็นพยานต่ออำนาจและความรุ่งโรจน์ของ**เจ้า** และเป็นผู้สำแดงพระนามของ**เจ้า**ท่ามกลางมนุษยชาติ, เราได้ทำให้**เจ้า**เป็นจุดกำเนิดและผู้สร้างกระจกทั้งหมด ดังที่เรานำพวกเขาออกมาจาก**เจ้า**เมื่อกาลก่อน และเราจะทำให้**เจ้า**กลับไปสู่ตัวเราเอง ดังที่เราปลุก**เจ้า**ขึ้นมาในตอนเริ่มต้น, แท้จริงแล้วพระผู้เป็นนายของ**เจ้า**คือพระผู้ไม่ถูกจำกัด พระผู้ทรงอานุภาพสูงสุด พระผู้ทรงบีบบังคับทุกสิ่ง, ดังนั้นจงเตือนกระจกเหล่านี้เมื่อพวกเขาถูกสำแดงให้เห็นชัดแล้ว เพื่อว่าพวกเขาจะไม่ลำพองด้วยความทะนงต่อหน้าพระผู้สร้างและพระผู้ออกแบบตน เมื่อพระองค์มาปรากฏในหมู่พวกเขา หรือยอมให้เครื่องยศของความเป็นผู้นำขวางกั้นตนจากการคำนับอย่างยอมจำนนต่อพระผู้เป็นเจ้า พระผู้ทรงมหิทธานุภาพ พระผู้ทรงความงาม

83

จงกล่าวว่า : ดูกร ชุมนุมกระจกทั้งหลาย! พวกเจ้าเป็นเพียงงานสร้างของพระประสงค์ของเรา และมาดำรงอยู่โดยอิทธิของบัญชาของเรา, จงระวังเพื่อว่าพวกเจ้าจะไม่ปฏิเสธท่อนวจนะทั้งหลายของพระผู้เป็นนายของเรา และเป็นพวกที่ทำความอยุติธรรมและถูกนับเป็นพวกที่หลงทาง, จงระวังเพื่อว่าพวกเจ้าจะไม่ยึดติดสิ่งที่ตนครอบครอง หรือภูมิใจในชื่อเสียงและความโดงดังของตน, สิ่งที่จำเป็นสำหรับเจ้าคือการปล่อยวางทั้งหมดจากทุกคนที่อยู่ในสวรรค์และบนโลก, ดังนี้เป็นที่บัญญัติไว้โดยพระองค์ผู้เป็นพระผู้ทรงอานุภาพสูงสุด พระผู้ทรงมหิทธานุภาพ

84

ดูกร ธรรมวิหารแห่งศาสนาของเรา! จงกล่าวว่า หากเราต้องการเปลี่ยนรูปของทุกสิ่งให้เป็นกระจกแห่งพระนามของเราในชั่วขณะเดียว ไม่ต้องสงสัยว่านี้อยู่ในวิสัยของเรา และมากกว่าเพียงไหนในวิสัยของพระผู้เป็นนายของเรา ผู้ทรงสร้างเราขึ้นมาโดยบัญชาที่ไม่อาจหยั่งรู้และบีบบังคับทุกสิ่งของพระองค์, และหากเราเลือกที่จะปฏิวัติสรรพโลกทั้งหมดในพริบตา รับประกันว่านี้เป็นไปได้สำหรับเรา และเป็นไปได้ยิ่งกว่าเพียงไหนสำหรับจุดประสงค์สูงสุดนั้น ที่ประดิษฐานอยู่ในพระประสงค์ของพระผู้เป็นเจ้า พระผู้เป็นนายของเราและพระผู้เป็นนายของภพทั้งปวง

85

จงกล่าวว่า : ดูกร พวกเจ้าผู้สำแดงพระนามทั้งหลายของเรา! หากพวกเจ้าถวายทุกสิ่งที่พวกเจ้าครอบครอง ไม่เพียงเท่านั้น ถวายชีวิตของเจ้าในหนทางของพระผู้เป็นเจ้า และเปล่งเสียงเรียกพระองค์จำนวนเท่าเม็ดทราย หยดน้ำฝนและคลื่นในทะเล และกระนั้นต่อต้านพระผู้สำแดงศาสนาของพระองค์ ณ เวลาการมาปรากฏของพระองค์ งานทั้งหลายของเจ้าจะไม่มีทางถูกกล่าวถึงต่อหน้าพระผู้เป็นเจ้า, อย่างไรก็ตามหากพวกเจ้าละเลยงานที่ชอบธรรมทั้งปวง และกระนั้นเลือกที่จะเชื่อในพระองค์ในวันเหล่านี้ พระผู้เป็นเจ้าอาจจะเลิกสนใจบาปของเจ้า, แท้จริงแล้วพระองค์คือพระผู้ทรงความรุ่งเรือง พระผู้ทรงอารีที่สุด, ดังนี้พระผู้เป็นนายแจ้งให้เจ้าทราบจุดประสงค์ของพระองค์ เพื่อว่าพวกเจ้าจะไม่ทะนงขึ้นทุกทีต่อหน้าพระผู้ซึ่งโดยพระองค์ สิ่งใดก็ตามที่ถูกเปิดเผยจากนิรัดรกาลได้รับการยืนยัน, ความสุขจงมีแด่ผู้ที่เข้าหานิมิตที่ประเสริฐสุด และความวิบัติจงบังเกิดกับพวกที่หลีกหนี

86

พวกที่ใช้ความมั่งคั่งทั้งหมดของตนในหนทางของพระผู้เป็นเจ้ามีมากเพียงไร ผู้ซึ่ง ณ ชั่วโมงแห่งการเปิดเผยพระธรรมของพระองค์ เราพบว่าเป็นพวกที่พยศและแข็งขืน พวกที่ถือศีลอดในเวลากลางวันแต่กลับประท้วงพระผู้ซึ่งโดยบัญชาของพระองค์ บทบัญญัติการถือศีลอดถูกบังคับใช้ครั้งแรก! ความจริงแล้วคนดังกล่าวเป็นพวกคนเขลา, และพวกที่ประทังชีพด้วยขนมปังเนื้อหยาบที่สุดมีมากเพียงไร ผู้ซึ่งใช้หญ้าในทุ่งเป็นที่นั่งเพียงอย่างเดียว และผ่านความยากลำบากทุกลักษณะ แต่กลับยืนยันความเหนือกว่าของตนในสายตาของมนุษย์! ดังนี้เราเผยการกระทำของพวกเขา เพื่อว่านี้จะเป็นคำเตือนสำหรับคนอื่นๆ, เหล่านี้คือผู้ที่จำกัดจำเขี่ยตัวเองทุกลักษณะต่อการจ้องมองของผู้อื่นโดยหวังที่จะทำให้ชื่อของตนยืนยง ขณะที่ในความเป็นจริงนั้นไม่มีการกล่าวถึงพวกเขาเหลืออยู่นอกจากในคำสาปและการแช่งของบรรดาผู้อยู่อาศัยในโลกและสวรรค์

87

จงกล่าวว่า : จะเป็นประโยชน์ต่อเจ้าแม้แต่น้อยหรือหากชื่อของเจ้ายั่งยืนดังที่เจ้านึกคิดอย่างบ้องตื้น, ไม่ พระผู้เป็นนายแห่งภพทั้งปวงเป็นพยาน! เทวรูปโอสซา [[[10]](#footnote-10)] ยิ่งใหญ่ขึ้นเพราะชื่อของตนยืนยงท่ามกลางผู้บูชาชื่อหรือ? ไม่ พระผู้เป็นอัตภาพของพระผู้เป็นเจ้า พระผู้ทรงความรุ่งโรจน์ พระผู้ทรงบีบบังคับทุกสิ่งเป็นพยาน! หากชื่อของเจ้าเลือนไปจากทุกหัวสมองที่ต้องมลาย และกระนั้นพระผู้เป็นเจ้ายินดียิ่งกับเจ้า พวกเจ้าจะถูกนับอย่างแท้จริงในหมู่สมบัติของนามของพระองค์ พระผู้ทรงซ่อนเร้นที่สุด, ดังนี้เราได้ส่งท่อนวจนะของเราลงมาเพื่อดึงดูดเจ้าเข้าหาบ่อเกิดของแสงสว่างทั้งปวง และแจ้งให้เจ้าทราบจุดประสงค์ของพระผู้เป็นนายของเจ้า พระผู้ทรงรู้ทั้งหมด พระผู้ทรงอัจฉริยภาพ, ดังนั้นจงละเว้นทุกสิ่งที่ห้ามเจ้าไว้ในคัมภีร์ และกินสิ่งที่ถูกกฎหมายที่พระผู้เป็นเจ้าจัดหาให้เป็นสิ่งยังชีพของเจ้า, อย่าพรากตัวเจ้าเองจากพระพรที่ดีงามของพระองค์ เพราะแท้จริงแล้วพระองค์คือพระผู้ทรงเอื้อเฟื้อที่สุด พระผู้เป็นนายแห่งกรุณาธิคุณที่เหลือล้น, อย่าทำให้ตัวเองยากลำบากเกินไป แต่จงปฏิบัติตามหนทางที่เราทำให้เรียบง่ายสำหรับเจ้าโดยท่อนวจนะที่เรืองรองและข้อพิสูจน์ที่แจ่มแจ้ง และอย่าเป็นพวกที่ไม่เอาใจใส่

88

ดูกร ชุมนุมนักบวช! พวกเจ้าไม่ควรคุยโตหากพวกเจ้าละเว้นจากการดื่มเหล้าองุ่นและการละเมิดคล้ายกันที่ห้ามเจ้าไว้ในคัมภีร์ เพราะหากพวกเจ้ากระทำสิ่งดังกล่าว เกียรติของสถานะของเจ้าจะเปื้อนในสายตาของประชาชน กิจการทั้งหลายของเจ้าจะเสียกระบวน เจ้าจะเสียชื่อและเสียเกียรติ, ไม่ ความรุ่งเรืองและที่แท้จริงและยืนนานของเจ้าอยู่ที่การยอมจำนนต่อพระวจนะของพระองค์ผู้เป็นพระผู้ทรงความนิรันดร์ และอยู่ที่การปล่อยวางภายในและภายนอกจากสิ่งอื่นใดนอกจากพระผู้เป็นเจ้า พระผู้ทรงบีบบังคับทุกสิ่ง พระผู้ทรงมหิทธานุภาพ, พระพรนั้นยิ่งใหญ่สำหรับนักบวชที่ไม่ยอมให้ความรู้มาเป็นม่านกั้นระหว่างตนกับพระผู้เป็นจุดหมายของความรู้ทั้งปวง ผู้ซึ่งเมื่อพระผู้ทรงดำรงอยู่ด้วยตนเองมาปรากฏ ได้หันมาหาพระองค์ด้วยใบหน้าที่ยิ้มแป้น ความจริงแล้วเขาถูกนับเป็นพวกที่มีวิชา, ผู้อยู่ด้วยกันในพิมานแสวงหาพรจากลมหายใจของเขา และตะเกียงของเขาสาดรัศมีมาบนทุกคนที่อยู่ในสวรรค์และบนโลก, แท้จริงแล้วเขาถูกนับเป็นพวกที่รับมรดกของศาสนทูตทั้งหลาย, แท้จริงแล้วผู้ที่มองเห็นเขาได้มองเห็นพระผู้เป็นหนึ่งที่แท้จริง และผู้ที่หันไปหาเขาแท้จริงแล้วได้หันไปหาพระผู้เป็นเจ้า พระผู้ทรงมหิทธานุภาพ พระผู้ทรงอัจฉริยภาพ

89

ดูกร พวกเจ้าอุทัยสถานของความรู้! จงระวังอย่าปล่อยให้ตัวเองเปลี่ยนแปลง เพราะขณะที่พวกเจ้าเปลี่ยนแปลง คนส่วนใหญ่จะเปลี่ยนแปลงทำนองเดียวกัน, แท้จริงแล้วนี้คือความอยุติธรรมสำหรับเจ้าเองและคนอื่นๆ ทุกคนที่เห็นแจ้งและมองทะลุเป็นพยานต่อสิ่งนี้, พวกเจ้าเป็นดังเช่นน้ำพุ หากน้ำพุถูกเปลี่ยนแปลง สายน้ำที่แยกออกมาจากน้ำพุจะถูกเปลี่ยนแปลงด้วย, จงเกรงกลัวพระผู้เป็นเจ้าและถูกนับเป็นพวกที่มีศีลธรรม, ในลักษณะคล้ายกันหากหัวใจของมนุษย์วิปริต แขนขาของเขาจะวิปริตด้วย และหากรากของต้นไม้เน่า กิ่ง แขนง ใบและผลไม้ของต้นนั้นจะเน่าคล้ายกัน, ดังนี้เราอธิบายสิ่งที่คล้ายกันเพื่อสั่งสอนเจ้า เพื่อว่าพวกเจ้าจะไม่ถูกขวางกั้นโดยสิ่งที่พวกเจ้าครอบครอง จากการบรรลุถึงสิ่งที่สิ่งที่ลิขิตไว้สำหรับเจ้าโดยพระองค์ผู้เป็นพระผู้ทรงความรุ่งโรจน์ พระผู้ทรงอารีที่สุด

90

เป็นเรื่องที่อยู่ในวิสัยของเราอย่างแท้จริงที่จะหยิบธุลีกำมือหนึ่งและสวมธุลีนั้นด้วยเสื้อคลุมแห่งพระนามทั้งหลายของเรา อย่างไรก็ตามนี้ย่อมเป็นเพียงเครื่องหมายหนึ่งของความโปรดปรานของเรา และไม่ใช่สิ่งบ่งชี้คุณค่าใดๆ ที่ธุลีนั้นอาจมีอยู่ในตัว, ดังนี้เป็นที่เปิดเผยไว้จริงๆ โดยพระองค์ผู้เป็นพระผู้เปิดเผยสูงสุด พระผู้ทรงรู้ทั้งหมด, จงพิจารณาดูหินดำ [[[11]](#footnote-11)] ซึ่งพระผู้เป็นเจ้าทำให้เป็นจุดที่ให้มวลมนุษย์หันไปหาในการบูชา, ความอารีประทานให้แก่หินดำเพราะความเป็นเลิศแต่กำเนิดของหินนั้นหรือ? ไม่ ตัวเราเองเป็นพยาน! หรือชื่อเสียงดังกล่าวมีที่มาจากค่าในตัวของหินนั้นหรือ? ไม่ ชีวิตของเราเองเป็นพยาน ซึ่งสาระของชีวิตของเราสรรพโลกไม่เข้าใจ!

91

เช่นกันจงพิจารณาดูสุเหร่าแห่งอัคซาและสถานที่อื่นๆ ซึ่งเราทำให้เป็นเขตคุ้มครองสำหรับประชาชนในทุกดินแดนและภูมิภาค, เกียรติและชื่อเสียงที่สถานที่เหล่านี้ได้รับไม่ได้เป็นเพราะค่าของมันเองเลย แต่มีที่มาจากความสัมพันธ์ของสถานที่ดังกล่าวกับพระผู้สำแดงองค์ทั้งหลายของเรา ผู้ซึ่งเรากำหนดให้เป็นอรุโณทัยแห่งการเปิดเผยพระธรรมของเราท่ามกลางมนุษยชาติ หากเจ้าเป็นพวกที่เข้าใจ ในนี้มีเหตุผลที่ไม่อาจหยั่งรู้สำหรับทุกคนนอกจากพระผู้เป็นเจ้า, จงสอบถามเพื่อว่าพระองค์จะกรุณาทำให้จุดประสงค์ของพระองค์เป็นที่ชัดเจนต่อเจ้า แท้จริงแล้วความรู้ของพระองค์ล้อมรอบทุกสิ่ง, ดูก ประชาชน จงปล่อยวางจากโลกและสิ่งไร้แก่นสารทั้งหมดในโลก และอย่าใส่ใจเสียงร้องเรียกของพวกที่ไม่เชื่อในพระผู้เป็นเจ้าและตีเสมอกับพระองค์, จงลุกขึ้นมาเหนือขอบฟ้าแห่งวาทะเพื่อที่จะยกย่องและสรรเสริญพระผู้เป็นนายของเจ้า พระผู้ทรงปรานี, นี้คือสิ่งที่พระผู้เป็นเจ้าตั้งพระประสงค์ไว้สำหรับเจ้า ขอความสุขสวัสดีจงมีแด่พวกที่เข้าใจ

92

จงกล่าวว่า : ดูกร ประชาชน! เราบัญชาเจ้าในธรรมจารึกของเราให้พยายาม ณ เวลาของการเปิดเผยพระธรรมตามพันธสัญญา เพื่อทำให้วิญญาณของเจ้าวิสุทธิ์หลุดพ้นจากนามทั้งปวง และชำระวิญญาณของเจ้าให้ปลอดจากทุกสิ่งที่ถูกสร้างในสวรรค์หรือบนโลก เพื่อว่าในวิญญาณนั้นความอำไพของดวงอาทิตย์แห่งธรรมจะได้มาปรากฏ และส่องแสงบนขอบฟ้าแห่งพระประสงค์ของพระผู้เป็นนายของเจ้า พระผู้ทรงมหิทธานุภาพ พระผู้ทรงความยิ่งใหญ่ที่สุด, ยิ่งไปกว่านั้นเราได้บัญชาเจ้าให้ชำระหัวใจของเจ้าให้ปลอดจากทุกร่องรอยของความรักหรือความเกลียดชนชาติทั้งหลายของโลก เพื่อมิให้สิ่งใดเบี่ยงเจ้าออกจากวิถีหนึ่งและผลักดันเจ้าเข้าหาอีกวิถีหนึ่ง, แท้จริงแล้วนี้คือหนึ่งในคำแนะนำที่มีน้ำหนักที่สุดที่เราให้แก่เจ้าในคัมภีร์ที่แจ่มแจ้ง เพราะใครก็ตามที่ผูกติดกับความรักหรือความเกลียด จะถูกขัดขวางจากการบรรลุถึงความเข้าใจที่เหมาะสมเกี่ยวกับศาสนาของเรา, ทุกดวงวิญญาณที่ยุติธรรมและเห็นแจ้งเป็นพยานต่อสิ่งนี้

93

อย่างไรก็ตามพวกเจ้าได้ละเมิดพระปฏิญญาของพระผู้เป็นเจ้า ลืมพินัยกรรมของพระองค์ และสุดท้ายแล้วหันหนีจากพระผู้ซึ่งการมาปรากฏของพระองค์ ได้ผ่อนคลายดวงตาของทุกคนที่เชื่ออย่างจริงใจในเอกภาพของพระผู้เป็นเจ้า, จงยกม่านและสิ่งปกคลุมที่บดบังสายตาของเจ้าออก และพิจารณาพยานหลักฐานของศาสนทูตและพระผู้นำข่าวทั้งหลาย เพื่อว่าพวกเจ้าอาจจะยอมรับศาสนาของพระผู้เป็นเจ้าในวันเหล่านี้ วันที่พระศาสดาตามพันธสัญญาได้เสด็จมาโดยได้รับการประสาทด้วยอธิปไตยที่ทรงอำนาจ, จงเกรงกลัวพระผู้เป็นเจ้าและอย่าขวางกั้นตัวเจ้าเองจากพระผู้เป็นอรุโณทัยแห่งเครื่องหมายทั้งหลายของพระองค์ ความจริงแล้วนี้มีแต่จะเป็นประโยชน์ต่อตัวเจ้าเอง, สำหรับพระผู้เป็นนายของเจ้า แท้จริงแล้วพระองค์จัดการได้โดยไม่จำเป็นต้องอาศัยทุกคนที่พระองค์สร้าง, ตั้งแต่นิรันดรกาลพระองค์อยู่โดยลำพัง ไม่มีใครอื่นนอกจากพระองค์ พระองค์คือผู้ซึ่งในนามของพระองค์ธงแห่งเอกภาพสวรรค์ถูกปักบนไซนายของภพที่มองเห็นและภพที่มองไม่เห็น เป็นการประกาศว่าไม่มีพระผู้เป็นเจ้าอืนใดนอกจากเรา พระผู้ไม่มีที่เสมอ พระผู้ทรงความรุ่งโรจน์ พระผู้ไม่มีเปรียบปาน

94

อย่างไรก็ตามจงมองดูว่าพวกที่เป็นเพียงงานสร้างของพระประสงค์และบัญชาของพระองค์ ได้หลีกหนีพระองค์และรับผู้อื่นนอกจากพระผู้เป็นเจ้ามาเป็นนายของตน คนเหล่านี้เป็นพวกที่ดื้อดันอย่างแท้จริง, การกล่าวถึงพระผู้ทรงปรานีอยู่บนริมฝีปากของพวกเขาทุกเวลา และกระนั้นเมื่อพระองค์ถูกสำแดงต่อพวกเขาโดยอานุภาพแห่งสัจธรรม พวกเขาต่อสู้กับพระองค์, พวกที่ละเมิดพระปฏิญญาของพระผู้เป็นนายของตนเมื่อธรรมาทิตย์ของโลกส่องแสงบนขอบฟ้าแห่งพระประสงค์ของพระผู้เป็นเจ้า พระผู้ทรงความวิสุทธิที่สุด พระผู้ทรงรู้ทั้งหมด พระผู้ทรงอัจฉริยภาพ จะประสบกับชะตากรรมของน่าเวทนาจริงๆ! เพื่อจะต่อต้านพระผู้เป็นเจ้านี่เองที่พวกเขาชักดาบแห่งความประสงค์ร้ายและความเกลียดชังออกจากฝัก และกระนั้นพวกเขามองไม่เห็น, เราคิดว่าพวกเขายังตายอยู่และถูกฝังในหลุมศพแห่งกิเลสที่เห็นแก่ตัวของตน แม้ว่าสายลมของพระผู้เป็นเจ้าได้พัดไปบนทุกภูมิภาคแล้ว, พวกเขาถูกห่อหุ้มอยู่ในม่านที่ทึบและน่าสะพรึงกลัวจริงๆ, และบ่อยเท่าที่ท่อนวจนะของพระผู้เป็นเจ้าถูกอ่านให้พวกเขาฟัง พวกเขาขืนอยู่ในการดูหมิ่นอย่างทะนง ราวกับว่าพวกเขาไม่มีความเข้าใจเลย หรือไม่เคยได้ยินทำนองเพลงของพระผู้เป็นเจ้า พระผู้ทรงประเสริฐสุด พระผู้ทรงรู้ทั้งหมด

95

จงกล่าวว่า : อนิจจาสำหรับเจ้า! พวกเจ้าประกาศตัวเป็นศาสนิกชนได้อย่างไร ในเมื่อพวกเจ้าปฏิเสธท่อนวจนะทั้งหลายของพระผู้เป็นเจ้า พระผู้ทรงมหิทธานุภาพ พระผู้ทรงรู้ทั้งหมด? จงกล่าวว่า : ดูกร ประชาชน! จงหันหน้าของเจ้ามาหาพระผู้เป็นนาย พระผู้ทรงปรานี, จงระวังเพื่อว่าพวกเจ้าจะไม่ถูกสิ่งใดที่เปิดเผยไว้ในคัมภีร์บายันมาเป็นม่านบัง ความจริงแล้วสิ่งนั้นถูกเปิดเผยไว้ไม่ใช่เพื่อจุดประสงค์อื่นใดนอกจากการกล่าวถึงเรา พระผู้ทรงอานุภาพสูงสุด พระผู้ทรงความสูงส่งที่สุด และไม่มีจุดหมายอื่นใดนอกจากความงามของเรา, ทั้งโลกเปี่ยมไปด้วยพยานหลักฐานของเรา หากพวกเจ้าเป็นพวกที่วินิจฉัยอย่างเป็นธรรม

96

หากพระผู้เป็นจุดปฐมเป็นคนอื่นใดนอกจากเราดังที่พวกเจ้ากล่าวอ้าง และได้มาอยู่ต่อหน้าเรา แท้จริงแล้วพระองค์ย่อมจะไม่มีวันยอมให้พระองค์เองถูกพรากจากเรา แต่เราจะมีความปีติต่อกันและกันในสมัยของเรา ความจริงแล้วพระองค์ร่ำไห้อย่างเจ็บปวดในความห่างไกลของพระองค์จากเรา พระองค์นำหน้ามาก่อนเราเพื่อว่าพระองค์จะได้เรียกตัวประชาชนมายังอาณาจักรของเรา ดังที่อธิบายไว้ในธรรมจารึกทั้งหลาย ขอพวกเจ้าเพียงแต่เข้าใจ! โอ ขอให้พบมนุษย์ที่มีการได้ยิน ผู้ซึ่งสามารถได้ยินเสียงเศร้าโศกของพระองค์ในคัมภีร์บายัน ซึ่งคร่ำครวญต่อสิ่งที่บังเกิดขึ้นกับเราโดยน้ำมือของวิญญาณที่ไม่เอาใจใส่เหล่านี้ ครวญครางการพรากจากเราของพระองค์ และให้ความปรารถนาของพระองค์ที่จะรวมเป็นหนึ่งกับเรา พระผู้ทรงอำนาจ พระผู้ไม่มีที่เสมอ มีวาทะที่จะเอ่ยออกมา, แท้จริงแล้ว ณ ชั่วขณะนี้พระองค์มองเห็นพระผู้เป็นที่รักยิ่งของตนท่ามกลางพวกที่ถูกสร้างขึ้นมาเพื่อให้มาถึงยุคของพระองค์ และหมอบราบต่อพระองค์ และกระนั้นผู้ซึ่งใช้อำนาจบาตรใหญ่ ได้ทำให้พระองค์เสียเกียรติถึงขนาดที่ปากกาสารภาพความไม่สามารถของตนที่จะพรรณนา

97

จงกล่าวว่า : ดูกร ประชาชน! แท้จริงแล้วในการเปิดเผยพระธรรมของเราครั้งก่อน เราเรียกตัวเจ้ามายังสถานที่แห่งความรุ่งโรจน์เหนือธรรมชาติ ที่ประทับแห่งความวิสุทธิ์ที่ไม่เปรอะเปื้อนนี้ และประกาศการมาถึงของยุคของพระผู้เป็นเจ้าต่อเจ้า, กระนั้นเมื่อม่านที่ยิ่งใหญ่ที่สุดถูกฉีกออกเป็นชิ้นๆ และพระผู้ทรงความงามบรมโบราณมาหาเจ้าในก้อนเมฆแห่งโองการของพระผู้เป็นเจ้า พวกเจ้าปฏิเสธพระผู้ซึ่งพวกเจ้าเชื่อเมื่อกาลก่อน, ดูกร กลุ่มคนไม่เชื่อศาสนา! ความวิบัติจงบังเกิดกับเจ้า จงเกรงกลัวพระผู้เป็นเจ้าและอย่าลบล้างสัจธรรมด้วยสิ่งที่พวกเจ้าครอบครอง, เมื่อธรรมาทิตย์แห่งวจนะของพระผู้เป็นเจ้ารุ่งอรุณบนเจ้าจากขอบฟ้าแห่งปากกาของกษัตริย์แห่งนามและคุณลักษณะทั้งปวง จงหมอบราบลงบนใบหน้าต่อหน้าพระผู้เป็นเจ้า พระผู้เป็นนายแห่งภพทั้งหลาย, เพราะการโค้งคำนับบูชา ณ ธรณีประตูของพระองค์ จริงๆ แล้วดีสำหรับเจ้ายิ่งกว่าการบูชาทั้งสองภพ และการยอมจำนนต่อการเปิดเผยพระธรรมของพระองค์ มีประโยชน์ต่อเจ้ายิ่งกว่าสิ่งใดก็ตามที่ถูกสร้างในสวรรค์และบนโลก

98

จงกล่าวว่า : ดูกร ประชาชน! เราตักเตือนเจ้าเพื่อเห็นแก่พระผู้เจ้าเพียงผู้เดียว และไม่แสวงหารางวัลจากเจ้า เพราะรางวัลของเราจะอยู่กับพระผู้เป็นเจ้า พระผู้ทรงสร้างเรา ยกสถานะเราโดยอานุภาพแห่งสัจธรรม และทำให้เราเป็นบ่อเกิดแห่งการระลึกถึงพระองค์ท่ามกลางผู้ที่พระองค์สร้าง, จงรีบมองดูนิมิตสวรรค์ที่รุ่งโรจน์นี้ ซึ่งเป็นตำแหน่งที่พระผู้เป็นเจ้าสถาปนาที่ประทับของพระองค์, อย่าปฏิบัติตามสิ่งมารกระซิบในหัวใจของเจ้า เพราะแท้จริงแล้วมารเร่งเร้าเจ้าให้เดินตามตัณหาและความละโมบของกิเลส และขวางเจ้าจากการย่างเท้าบนหนทางตรง ซึ่งศาสนาที่ครอบคลุมทุกสิ่งและบีบบังคับทุกสิ่งนี้ได้เปิดออก

99

จงกล่าวว่า : มารได้ปรากฏอย่างที่ดวงตาของสรรพโลกไม่เคยเห็น ทำนองเดียวกันพระองค์ผู้เป็นความงามของพระผู้ทรงปรานี ถูกสำแดงให้เห็นชัดกับการประดับอย่างที่ไม่เคยมีให้เห็นคล้ายกันมาก่อนในอดีต, เสียงร้องเรียกของพระผู้ทรงปรานีถูกเปล่งขึ้น และข้างหลังเสียงนี้คือเสียงร้องเรียกของซาตาน, ขอความสุขสวัสดีจงมีแด่พวกที่สดัปฟังสุรเสียงของพระผู้เป็นเจ้า และหันหน้าไปหาบัลลังก์ของพระองค์เพื่อมองดูนิมิตที่วิสุทธิ์และศักดิ์สิทธิ์ที่สุด, สำหรับผู้ที่สงวนความรักของผู้ใดนอกจากเราไว้ในหัวใจของตนแม้เท่าเมล็ดมาสตาด จะไม่สามารถเข้ามาในอาณาจักรของเรา, สิ่งที่ประดับอารัมภบทของคัมภีร์แห่งการดำรงอยู่เป็นพยานต่อสิ่งนี้ ขอพวกเจ้าเพียงแต่เข้าใจ, จงกล่าวว่า : นี้คือยุคที่ความโปรดปรานที่ยิ่งใหญ่ที่สุดของพระผู้เป็นเจ้าถูกสำแดงให้เห็นชัด เสียงของทุกคนที่อยู่ในสวรรค์เบื้องบนและบนโลกเบื้องล่างประกาศชื่อของเรา และยกย่องสรรเสริญเรา ขอพวกเจ้าเพียงแต่ได้ยิน!

100

ดูกร ธรรมวิหารแห่งการเปิดเผยพระธรรมสวรรค์! จงเป่าแตรในนามของเรา! ดูกร ธรรมวิหารแห่งความลึกลับของพระผู้เป็นเจ้า! จงเปล่งเสียงร้องเรียกที่ดังชัดของพระผู้เป็นนายของเจ้า พระผู้ไม่ขึ้นกับเงื่อนไข พระผู้ไม่ถูกจำกัด! ดูกร หญิงรับใช้แห่งสวรรค์! จงก้าวออกมาจากห้องในพิมานและประกาศต่อประชาชนของโลก : ความชอบธรรมของพระผู้เป็นเจ้าเป็นพยาน! พระองค์ผู้เป็นพระผู้เป็นที่รักยิ่งของภพทั้งหลาย พระองค์ผู้เป็นยอดปรารถนาของทุกหัวใจที่เข้าใจ เป็นจุดหมายของการบูชาของทุกคนที่อยู่ในสววรค์และบนโลก และเป็นศูนย์รวมความสนใจของคนรุ่นก่อนและคนรุ่นหลัง บัดนี้เสด็จมาแล้ว!

101

จงเอาใจใส่เพื่อว่าพวกเจ้าจะไม่ลังเลในการยอมรับความงามที่อำไพ เมื่อครั้งหนึ่งพระองค์มาปรากฏในขีดสุดของราชศักดาและอำนาจอธิปไตยของพระองค์ แท้จริงแล้วพระองค์คือพระผู้เป็นหนึ่งที่แท้จริง และสิ่งอื่นทั้งหมดนอกจากพระองค์เป็นศูนย์ต่อหน้าหนึ่งในคนรับใช้ของพระองค์ และด้อยลงไปเป็นศูนยภาพเมื่อเผชิญหน้ากับการเปิดเผยความโชติช่วงของพระองค์, ดังนั้นจงรีบไปให้ถึงธาราที่มีชีวิตแห่งกรุณาธิคุณของพระองค์ และอย่าเป็นพวกที่ไม่เอาใจใส่, สำหรับผู้ที่ลังเลแม้เพียงน้อยกว่าชั่วขณะ พระผู้เป็นเจ้าจะทำให้ผลงานของเขาสูญเปล่า และคืนเขากลับไปยังถิ่นแห่งความพิโรธ, ที่พักอาศัยของพวกที่รีรอน่าเวทนาจริงๆ!

1. [] โกรอ่าน 2:30-34; 38:71-5 [↑](#footnote-ref-1)
2. [] มีร์ซา ยาห์ยา [↑](#footnote-ref-2)
3. [] โอสตาด โมฮัมหมัด อาลีเย ซัลมานี สำหรับเรื่องราวของเหตุการณ์ทั้งหลายที่พระบาฮาอุลลาห์กล่าวถึงในย่อหน้านี้และย่อหน้าต่อๆ ไป ดู *God Passes By* Chapter X ย่อหน้าที่เริ่มต้นด้วย “ในอีกโอกาสหนึ่งตามที่ให้การยืนยันโดยหนึ่งในภรรยาของมีร์ซา ยาห์ยา...” ถึงย่อหน้าที่จบด้วย “...พระผู้ที่อดกลั้นต่อเขามาอย่างอดทนและยาวนาน และสู้ทนการทำความผิดมหันต์ของเขาด้วยความเงียบ” [↑](#footnote-ref-3)
4. [] คำว่าเฮกัล (ธรรมวิหาร) ประกอบด้วยอักษรภาษาอาหรับสี่ตัว ฮา, ยา, คาฟ, ลาม, (ฮยคล) อักษรตัวแรกเป็นสัญลักษณ์ของวจนะโฮยวียะห์ (สาระของพระผู้เป็นเจ้า), อักษรตัวที่สองเป็นสัญลักษณ์ของวจนะกาดีร์ (มหิทธานุภาพ) ซึ่ง ยา คืออักษรตัวที่สาม, อักษรตัวที่สามเป็นสัญลักษณ์ของวจนะคาริม (โอบอ้อมอารี), อักษรตัวที่สี่เป็นสัญลักษณ์ของวจนะฟาซล์ (กรุณาธิคุณ) ซึ่ง ลาม คืออักษรตัวที่สาม [↑](#footnote-ref-4)
5. [] โกรอ่าน 21:30; 24:45; 25:54 [↑](#footnote-ref-5)
6. [] นั่นคืออักษร “เป็น” ในทุกกรณีดังกล่าวในธรรมลิขิตที่ซึ่งอักษร “จง” และ “เป็น” ถูกกล่าวถึง อักษรภาษาอาหรับคือ คาฟ และ นูน ซึ่งเป็นสองพยัญชนะของคำภาษาอาหรับ คน ซึ่งเป็นความหมายบังคับ “จงเป็น” [↑](#footnote-ref-6)
7. [] พระบ๊อบ [↑](#footnote-ref-7)
8. [] คือ “พฤกษาที่สุดปลายทาง” เป็นการกล่าวถึงสถานะของพระผู้สำแดงองค์ของพระผู้เป็นเจ้า [↑](#footnote-ref-8)
9. [] เหล่านี้คือตัวอย่างของชนิดของคำถามที่ตั้งกับพระบ๊อบ, ตามคำสอนของอิสลามนิกายชีอะห์ ความเป็นผู้นำของชุมชนอิสลามหลังการล่วงลับไปของพระโมฮัมหมัด โดยสิทธิ์เป็นของเชื้อสายของผู้สืบทอดสิบสองคน ซึ่งเป็นผู้สืบเชื้อสายจากบุตรสาวของพระองค์คือฟาติเมห์ ซึ่งรู้จักกันว่า “อิหม่าม” การสืบทอดเชื่อสายนี้ถูกตัดขาดในที่สุดโดย “การหายตัว” ของอิหม่ามคนสุดท้าย การสื่อสารกับอิหม่ามคนสุดท้ายดำเนินต่อไปเป็นระยะเวลาหนึ่งโดยสี่ตัวกลางที่สืบทอดกันซึ่งรู้จักกันว่า “ประตู” [↑](#footnote-ref-9)
10. [] หนึ่งในสามเทวรูปหญิง (ในเมกกะ) ของชาวอาหรับ ซึ่งการบูชาเทวรูปนี้ถูกยกเลิกโดยพระโมฮัมหมัด [↑](#footnote-ref-10)
11. [] หินก้อนเล็กที่ตั้งอยู่ต่ำในมุมทิศตะวันออกของคาบา (อาคารรูปทรงลูกเต๋าในเมกกะ ซึ่งเป็นสถานที่สักการะที่ศักดิ์สิทธิ์ที่สุดของมุสลิม, ในอาคารนี้หินดำถูกสร้าง ซึ่งเชื่อว่าให้มาโดยเกเบรียว (ทูตสวรรค์ที่เชื่อกันว่าเปิดเผยคัมภีร์โกรอ่านต่อพระโมฮัมหมัด) [↑](#footnote-ref-11)